title: Εκτελεστικός κανονισμός (ΕΕ) 2017/57 της Επιτροπής, της 14ης Δεκεμβρίου 2016, σχετικά με την αδειοδότηση της 1,8-κινεόλης, της 3,4-διυδροκουμαρίνης και του 2-(2-μεθυλοπροπ-1-ενυλο)-4-μεθυλοτετραϋδροπυρανίου ως πρόσθετων υλών ζωοτροφών για όλα τα ζωικά είδη (Κείμενο που παρουσιάζει ενδιαφέρον για τον ΕΟΧ )

text:
                  17.1.2017

                  EL

                  Επίσημη Εφημερίδα της Ευρωπαϊκής Ένωσης

                  L 13/153

            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/57 ΤΗΣ ΕΠΙΤΡΟΠΉΣ
      της 14ης Δεκεμβρίου 2016
      σχετικά με την αδειοδότηση της 1,8-κινεόλης, της 3,4-διυδροκουμαρίνης και του 2-(2-μεθυλοπροπ-1-ενυλο)-4-μεθυλοτετραϋδροπυρανίου ως πρόσθετων υλών ζωοτροφών για όλα τα ζωικά είδη
      (Κείμενο που παρουσιάζει ενδιαφέρον για τον ΕΟΧ)
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 9 παράγραφος 2,
      Εκτιμώντας τα ακόλουθα:

                  (1)

                  Ο κανονισμός (ΕΚ) αριθ. 1831/2003 προβλέπει τη χορήγηση άδειας κυκλοφορίας για τις πρόσθετες ύλες που χρησιμοποιούνται στη διατροφή των ζώων και καθορίζει τους όρους και τις διαδικασίες για τη χορήγηση της άδειας αυτής. Το άρθρο 10 του εν λόγω κανονισμού προβλέπει την επαναξιολόγηση των πρόσθετων υλών που έχουν εγκριθεί σύμφωνα με την οδηγία 70/524/ΕΟΚ του Συμβουλίου (2).

                  (2)

                  Η 1,8-κινεόλη, η 3,4-διυδροκουμαρίνη και το 2-(2-μεθυλοπροπ-1-ενυλο)-4-μεθυλοτετραϋδροπυράνιο έχουν αδειοδοτηθεί χωρίς χρονικό περιορισμό σύμφωνα με την οδηγία 70/524/ΕΟΚ ως πρόσθετες ύλες ζωοτροφών για όλα τα ζωικά είδη. Τα προϊόντα αυτά προστέθηκαν στη συνέχεια στο μητρώο πρόσθετων υλών ζωοτροφών ως υφιστάμενα προϊόντα, σύμφωνα με το άρθρο 10 παράγραφος 1 του κανονισμού (ΕΚ) αριθ. 1831/2003.

                  (3)

                  Σύμφωνα με το άρθρο 10 παράγραφος 2 του κανονισμού (ΕΚ) αριθ. 1831/2003 σε συνδυασμό με το άρθρο 7 του εν λόγω κανονισμού, υποβλήθηκε αίτηση για την επαναξιολόγηση των εν λόγω ουσιών ως πρόσθετων υλών ζωοτροφών για όλα τα ζωικά είδη. Ο αιτών ζήτησε την ταξινόμηση αυτών των πρόσθετων υλών στην κατηγορία «αισθητικές πρόσθετες ύλες». Η εν λόγω αίτηση συνοδευόταν από τα στοιχεία και τα έγγραφα που απαιτούνται βάσει του άρθρου 7 παράγραφος 3 του κανονισμού (ΕΚ) αριθ. 1831/2003.

                  (4)

                  Στις γνώμες που εξέδωσε στις 6 Μαρτίου 2012 και στις 13 Νοεμβρίου 2012 (3), η Ευρωπαϊκή Αρχή για την Ασφάλεια των Τροφίμων («η Αρχή») συμπεραίνει ότι, υπό τις προτεινόμενες συνθήκες χρήσης στις ζωοτροφές, οι εν λόγω ουσίες δεν έχουν δυσμενείς επιδράσεις στην υγεία των ζώων, στην υγεία του ανθρώπου ή στο περιβάλλον. Η Αρχή κατέληξε επίσης στο συμπέρασμα ότι η λειτουργία της 1,8-κινεόλης, της 3,4-διυδροκουμαρίνης και του 2-(2-μεθυλοπροπ-1-ενυλο)-4-μεθυλοτετραϋδροπυρανίου στις ζωοτροφές είναι παρόμοια με τη λειτουργία τους στα τρόφιμα. Η Αρχή έχει ήδη καταλήξει στο συμπέρασμα ότι για τα τρόφιμα οι εν λόγω ουσίες είναι αποτελεσματικές, δεδομένου ότι αυξάνουν την οσμή ή τη γευστικότητα των τροφίμων. Ως εκ τούτου, το ίδιο συμπέρασμα μπορεί να επεκταθεί στις ζωοτροφές. Καθώς ο έλεγχος της χρήσης της 1,8-κινεόλης, της 3,4-διυδροκουμαρίνης και του 2-(2-μεθυλοπροπ-1-ενυλο)-4-μεθυλοτετραϋδροπυρανίου στο πόσιμο νερό είναι δύσκολος όταν αυτά χρησιμοποιούνται ταυτόχρονα με τη ζωοτροφή, αυτή η χρήση θα πρέπει να αποκλείεται. Εντούτοις, οι ουσίες αυτές μπορούν να χρησιμοποιούνται σε σύνθετες ζωοτροφές που χορηγούνται κατόπιν με το νερό.

                  (5)

                  Θα πρέπει να προβλέπονται περιορισμοί και προϋποθέσεις με σκοπό τον καλύτερο έλεγχο. Καθώς δεν υπάρχουν λόγοι ασφάλειας που να επιβάλλουν τον καθορισμό μέγιστης περιεκτικότητας, και λαμβανομένης υπόψη της επαναξιολόγησης που διενήργησε η Αρχή, στην επισήμανση κάθε πρόσθετης ύλης θα πρέπει να αναγράφεται η συνιστώμενη περιεκτικότητα. Σε περίπτωση υπέρβασης της περιεκτικότητας αυτής, στην επισήμανση των προμειγμάτων, των σύνθετων ζωοτροφών και των πρώτων υλών ζωοτροφών θα πρέπει να αναφέρονται ορισμένες πληροφορίες.

                  (6)

                  Η Αρχή κατέληξε στο συμπέρασμα ότι η 1,8-κινεόλη, η 3,4-διυδροκουμαρίνη και το 2-(2-μεθυλοπροπ-1-ενυλο)-4-μεθυλοτετραϋδροπυράνιο είναι ουσίες ερεθιστικές για τους οφθαλμούς, το αναπνευστικό σύστημα και το δέρμα. Επιπλέον, η αρχή συμπέρανε ότι η 3,4-διυδροκουμαρίνη είναι ουσία ευαισθητοποιητική για το δέρμα και επιβλαβής σε περίπτωση κατάποσης. Κατά συνέπεια, θα πρέπει να λαμβάνονται τα κατάλληλα μέτρα προστασίας. Η Αρχή κρίνει ότι δεν υπάρχει ανάγκη για ειδικές απαιτήσεις παρακολούθησης μετά τη διάθεση στην αγορά. Η Αρχή επαλήθευσε, επίσης, την έκθεση σχετικά με τη μέθοδο ανάλυσης των πρόσθετων υλών ζωοτροφών στις ζωοτροφές, η οποία υποβλήθηκε από το εργαστήριο αναφοράς που συστάθηκε με τον κανονισμό (ΕΚ) αριθ. 1831/2003.

                  (7)

                  Από την αξιολόγηση της 1,8-κινεόλης, της 3,4-διυδροκουμαρίνης και του 2-(2-μεθυλοπροπ-1-ενυλο)-4-μεθυλοτετραϋδροπυρανίου διαπιστώνεται ότι πληρούνται οι όροι για την αδειοδότηση, όπως προβλέπεται στο άρθρο 5 του κανονισμού (ΕΚ) αριθ. 1831/2003. Συνεπώς, θα πρέπει να επιτραπεί η χρήση των ουσιών αυτών, όπως καθορίζεται στο παράρτημα του παρόντος κανονισμού.

                  (8)

                  Καθώς δεν υπάρχουν λόγοι ασφάλειας που να επιβάλλουν την άμεση εφαρμογή των τροποποιήσεων στους όρους αδειοδότησης της 1,8-κινεόλης, της 3,4-διυδροκουμαρίνης και του 2-(2-μεθυλοπροπ-1-ενυλο)-4-μεθυλοτετραϋδροπυρανίου, θεωρείται σκόπιμο να προβλεφθεί μεταβατική περίοδος ώστε τα ενδιαφερόμενα μέρη να προετοιμαστούν για να συμμορφωθούν με τις νέες απαιτήσεις που απορρέουν από την αδειοδότηση.

                  (9)

                  Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Χορήγηση άδειας
      Χορηγείται άδεια για τη χρήση των ουσιών που προσδιορίζονται στο παράρτημα και ανήκουν στην κατηγορία πρόσθετων υλών «αισθητικές πρόσθετες ύλες» και στη λειτουργική ομάδα «αρωματικές σύνθετες ουσίες» ως πρόσθετων υλών ζωοτροφών για τη διατροφή των ζώων υπό τους όρους που καθορίζονται στο εν λόγω παράρτημα.
      Άρθρο 2
      Μεταβατικά μέτρα
      1.   Για τις ουσίες που προσδιορίζονται στο παράρτημα και τα προμείγματα που περιέχουν τις ουσίες αυτές, που έχουν παραχθεί και επισημανθεί πριν από τις 6 Αυγούστου 2017 σύμφωνα με τους κανόνες που ίσχυαν πριν από τις 6 Φεβρουαρίου 2017, επιτρέπεται η συνεχιζόμενη διάθεση στην αγορά και η χρήση έως ότου εξαντληθούν τα υφιστάμενα αποθέματα.
      2.   Για τις σύνθετες ζωοτροφές και τις πρώτες ύλες ζωοτροφών που περιέχουν τις ουσίες που προσδιορίζονται στο παράρτημα, οι οποίες έχουν παραχθεί και επισημανθεί πριν από τις 6 Φεβρουαρίου 2018 σύμφωνα με τους κανόνες που ίσχυαν πριν από τις 6 Φεβρουαρίου 2017, επιτρέπεται η συνεχιζόμενη διάθεση στην αγορά και η χρήση έως ότου εξαντληθούν τα υφιστάμενα αποθέματα, αν προορίζονται για τροφοπαραγωγά ζώα.
      3.   Για τις σύνθετες ζωοτροφές και τις πρώτες ύλες ζωοτροφών που περιέχουν τις ουσίες που προσδιορίζονται στο παράρτημα, οι οποίες έχουν παραχθεί και επισημανθεί πριν από τις 6 Φεβρουαρίου 2019 σύμφωνα με τους κανόνες που ίσχυαν πριν από τις 6 Φεβρουαρίου 2017, επιτρέπεται η συνεχιζόμενη διάθεση στην αγορά και η χρήση έως ότου εξαντληθούν τα υφιστάμενα αποθέματα, αν προορίζονται για μη τροφοπαραγωγά ζώα.
      Άρθρο 3
      Έναρξη ισχύος
      Ο παρών κανονισμός αρχίζει να ισχύει την εικοστή ημέρα μετά τη δημοσίευσή του στην Επίσημη Εφημερίδα της Ευρωπαϊκής Ένωσης.

         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 14 Δεκεμβρίου 2016.

               Για την Επιτροπή

               O Πρόεδρος

            Jean-Claude JUNCKER

         (1)  ΕΕ L 268 της 18.10.2003, σ. 29.

         (2)  Οδηγία 70/524/ΕΟΚ του Συμβουλίου, της 23ης Νοεμβρίου 1970, περί των προσθέτων υλών στη διατροφή των ζώων (ΕΕ L 270 της 14.12.1970, σ. 1).

         (3)  EFSA Journal 2012·10(3):2622 και EFSA Journal 2012·10(11):2967

         ΠΑΡΑΡΤΗΜΑ

                     Αριθμός ταυτοποίησης της πρόσθετης ύλης

                     Όνομα του κατόχου της άδειας

                     Πρόσθετη ύλη

                     Σύνθεση, χημικός τύπος, περιγραφή, αναλυτική μέθοδος

                     Είδος ή κατηγορία ζώου

                     Μέγιστη ηλικία

                     Ελάχιστη περιεκτικότητα

                     Μέγιστη περιεκτικότητα

                     Λοιπές διατάξεις

                     Λήξη της περιόδου ισχύος της άδειας

                     mg δραστικής ουσίας/kg πλήρους ζωοτροφής με περιεκτικότητα σε υγρασία 12 %

                     (1)

                     (2)

                     (3)

                     (4)

                     (5)

                     (6)

                     (7)

                     (8)

                     (9)

                        Κατηγορία: Αισθητικές πρόσθετες ύλες. Λειτουργική ομάδα: Αρωματικές σύνθετες ουσίες

                     2b03001

                     —

                     1,8-Κινεόλη

                        Σύνθεση πρόσθετης ύλης

                     1,8-Κινεόλη

                        Χαρακτηρισμός της δραστικής ουσίας

                     1,8-Κινεόλη
                     Παράγεται με απόσταξη από Eucalyptus globulus

                     Καθαρότητα: 98 % τουλάχιστον
                     Χημικός τύπος: C10H18O
                     Αριθ. CAS 470-82-6
                     Αριθ. FLAVIS 03.001

                        Μέθοδος ανάλυσης
                         (1)

                     Για τον προσδιορισμό της 1,8-κινεόλης στην πρόσθετη ύλη ζωοτροφών και σε αρωματικά προμείγματα ζωοτροφών:
                     Αεριοχρωματογραφία/φασματομετρία μάζας με σταθεροποίηση χρόνου κατακράτησης (GC-MS-RTL).

                     Όλα τα ζωικά είδη

                     —

                     —

                                 1.

                                 Η πρόσθετη ύλη ενσωματώνεται στη ζωοτροφή υπό μορφή προμείγματος.

                                 2.

                                 Στις οδηγίες χρήσης της πρόσθετης ύλης και των προμειγμάτων πρέπει να αναφέρονται οι συνθήκες αποθήκευσης και σταθερότητας.

                                 3.

                                 Η συνιστώμενη μέγιστη περιεκτικότητα της δραστικής ουσίας είναι 5 mg/kg πλήρους ζωοτροφής με περιεκτικότητα σε υγρασία 12 %.

                                 4.

                                 Στην επισήμανση της πρόσθετης ύλης πρέπει να αναφέρονται τα ακόλουθα:
                                 «Συνιστώμενη μέγιστη περιεκτικότητα της δραστικής ουσίας σε πλήρη ζωοτροφή με περιεκτικότητα σε υγρασία 12 %: 5 mg/kg».

                                 5.

                                 Η λειτουργική ομάδα, ο αριθμός ταυτοποίησης, η ονομασία και η προστιθέμενη ποσότητα της δραστικής ουσίας πρέπει να αναφέρονται στην επισήμανση των προμειγμάτων, των πρώτων υλών ζωοτροφών και των σύνθετων ζωοτροφών σε περίπτωση υπέρβασης της ακόλουθης περιεκτικότητας της δραστικής ουσίας σε πλήρη ζωοτροφή με περιεκτικότητα σε υγρασία 12 %: 5 mg/kg.

                                 6.

                                 Για τους χρήστες της πρόσθετης ύλης και των προμειγμάτων, οι υπεύθυνοι των επιχειρήσεων ζωοτροφών καθορίζουν επιχειρησιακές διαδικασίες και οργανωτικά μέτρα προκειμένου να αντιμετωπίζονται οι ενδεχόμενοι κίνδυνοι από εισπνοή, δερματική επαφή ή επαφή με τα μάτια. Εάν δεν είναι δυνατόν να εξαλειφθούν ή να μειωθούν στο ελάχιστο οι κίνδυνοι αυτοί με τέτοιες διαδικασίες και μέτρα, ο χειρισμός της πρόσθετης ύλης και των προμειγμάτων γίνεται με χρήση μέσων ατομικής προστασίας, μεταξύ αυτών και μέσων προστασίας της αναπνοής, προστατευτικών γυαλιών και γαντιών.

                     6 Φεβρουαρίου 2027

                     2b13009

                     —

                     3,4-Διυδροκουμαρίνη

                        Σύνθεση πρόσθετης ύλης

                     3,4-Διυδροκουμαρίνη

                        Χαρακτηρισμός της δραστικής ουσίας

                     3,4-Διυδροκουμαρίνη
                     Παράγεται με χημική σύνθεση
                     Καθαρότητα: 99 % τουλάχιστον
                     Χημικός τύπος: C9H8O2

                     Αριθ. CAS 119-84-6
                     Αριθ. FLAVIS 13.009

                        Μέθοδος ανάλυσης
                         (1)

                     Για τον προσδιορισμό της 3,4-διυδροκουμαρίνης στην πρόσθετη ύλη ζωοτροφών και σε αρωματικά προμείγματα ζωοτροφών:
                     Αεριοχρωματογραφία/φασματομετρία μάζας με σταθεροποίηση χρόνου κατακράτησης (GC-MS-RTL).

                     Όλα τα ζωικά είδη

                     —

                     —

                                 1.

                                 Η πρόσθετη ύλη ενσωματώνεται στη ζωοτροφή υπό μορφή προμείγματος.

                                 2.

                                 Στις οδηγίες χρήσης της πρόσθετης ύλης και των προμειγμάτων πρέπει να αναφέρονται οι συνθήκες αποθήκευσης και σταθερότητας.

                                 3.

                                 Η συνιστώμενη μέγιστη περιεκτικότητα της δραστικής ουσίας είναι 5 mg/kg πλήρους ζωοτροφής με περιεκτικότητα σε υγρασία 12 %.

                                 4.

                                 Στην επισήμανση της πρόσθετης ύλης πρέπει να αναφέρονται τα ακόλουθα:
                                 «Συνιστώμενη μέγιστη περιεκτικότητα της δραστικής ουσίας σε πλήρη ζωοτροφή με περιεκτικότητα σε υγρασία 12 %: 5 mg/kg»

                                 5.

                                 Η λειτουργική ομάδα, ο αριθμός ταυτοποίησης, η ονομασία και η προστιθέμενη ποσότητα της δραστικής ουσίας πρέπει να αναφέρονται στην επισήμανση των προμειγμάτων, των πρώτων υλών ζωοτροφών και των σύνθετων ζωοτροφών σε περίπτωση υπέρβασης της ακόλουθης περιεκτικότητας της δραστικής ουσίας σε πλήρη ζωοτροφή με περιεκτικότητα σε υγρασία 12 %: 5 mg/kg.

                                 6.

                                 Για τους χρήστες της πρόσθετης ύλης και των προμειγμάτων, οι υπεύθυνοι των επιχειρήσεων ζωοτροφών καθορίζουν επιχειρησιακές διαδικασίες και οργανωτικά μέτρα προκειμένου να αντιμετωπίζονται οι ενδεχόμενοι κίνδυνοι από εισπνοή, δερματική επαφή ή επαφή με τα μάτια. Εάν δεν είναι δυνατόν να εξαλειφθούν ή να μειωθούν στο ελάχιστο οι κίνδυνοι αυτοί με τέτοιες διαδικασίες και μέτρα, ο χειρισμός της πρόσθετης ύλης και των προμειγμάτων γίνεται με χρήση μέσων ατομικής προστασίας, μεταξύ αυτών και μέσων προστασίας της αναπνοής, προστατευτικών γυαλιών και γαντιών.

                     6 Φεβρουαρίου 2027

                     2b13037

                     —

                     2-(2-Μεθυλοπροπ-1-ενυλο)-4-μεθυλοτετραϋδροπυράνιο

                        Σύνθεση πρόσθετης ύλης

                     2-(2-Μεθυλοπροπ-1-ενυλο)-4-μεθυλοτετραϋδροπυράνιο

                        Χαρακτηρισμός της δραστικής ουσίας

                     2-(2-Μεθυλοπροπ-1-ενυλο)-4-μεθυλοτετραϋδροπυράνιο
                     Παράγεται με χημική σύνθεση
                     Καθαρότητα: 99 % τουλάχιστον
                     Χημικός τύπος: C10H18O
                     Αριθ. CAS 16409-43-1
                     Αριθ. FLAVIS 13.037

                        Μέθοδος ανάλυσης
                         (1)

                     Για την ταυτοποίηση του 2-(2-μεθυλοπροπ-1-ενυλο)-4-μεθυλοτετραϋδροπυρανίου στην πρόσθετη ύλη ζωοτροφών και σε αρωματικά προμείγματα ζωοτροφών:
                     Αεριοχρωματογραφία/φασματομετρία μάζας με σταθεροποίηση χρόνου κατακράτησης (GC-MS-RTL).

                     Όλα τα ζωικά είδη

                     —

                     —

                     —

                                 1.

                                 Η πρόσθετη ύλη ενσωματώνεται στη ζωοτροφή υπό μορφή προμείγματος.

                                 2.

                                 Στις οδηγίες χρήσης της πρόσθετης ύλης και των προμειγμάτων πρέπει να αναφέρονται οι συνθήκες αποθήκευσης και σταθερότητας.

                                 3.

                                 Η συνιστώμενη μέγιστη περιεκτικότητα της δραστικής ουσίας είναι:
                                 για χοίρους και πουλερικά: 0,5 mg/kg, και για άλλα είδη και κατηγορίες: 0,3 mg/kg πλήρους ζωοτροφής με περιεκτικότητα σε υγρασία 12 %.

                                 4.

                                 Στην επισήμανση της πρόσθετης ύλης πρέπει να αναφέρονται τα ακόλουθα:
                                 «Συνιστώμενη μέγιστη περιεκτικότητα της δραστικής ουσίας σε πλήρη ζωοτροφή με περιεκτικότητα σε υγρασία 12 %:

                                             —

                                             0,5 mg/kg για χοίρους και πουλερικά·

                                             —

                                             0,3 mg/kg για όλα τα άλλα είδη και κατηγορίες».

                                 5.

                                 Η λειτουργική ομάδα, ο αριθμός ταυτοποίησης, η ονομασία και η προστιθέμενη ποσότητα της δραστικής ουσίας πρέπει να αναφέρονται στην επισήμανση των προμειγμάτων, των πρώτων υλών ζωοτροφών και των σύνθετων ζωοτροφών σε περίπτωση υπέρβασης των ακόλουθων τιμών περιεκτικότητας της δραστικής ουσίας σε πλήρη ζωοτροφή με περιεκτικότητα σε υγρασία 12 %:

                                             —

                                             0,5 mg/kg για χοίρους και πουλερικά·

                                             —

                                             0,3 mg/kg για όλα τα άλλα είδη και κατηγορίες.

                                 6.

                                 Για τους χρήστες της πρόσθετης ύλης και των προμειγμάτων, οι υπεύθυνοι των επιχειρήσεων ζωοτροφών καθορίζουν επιχειρησιακές διαδικασίες και οργανωτικά μέτρα προκειμένου να αντιμετωπίζονται οι ενδεχόμενοι κίνδυνοι από εισπνοή, δερματική επαφή ή επαφή με τα μάτια. Εάν δεν είναι δυνατόν να εξαλειφθούν ή να μειωθούν στο ελάχιστο οι κίνδυνοι αυτοί με τέτοιες διαδικασίες και μέτρα, ο χειρισμός της πρόσθετης ύλης και των προμειγμάτων γίνεται με χρήση μέσων ατομικής προστασίας, μεταξύ αυτών και μέσων προστασίας της αναπνοής, προστατευτικών γυαλιών και γαντιών.

                     6 Φεβρουαρίου 2027

            (1)  Πληροφορίες σχετικά με τις αναλυτικές μεθόδους διατίθενται στην ακόλουθη διεύθυνση του εργαστηρίου αναφοράς: https://ec.europa.eu/jrc/en/eurl/feed-additives/evaluation-reports


title: Εκτελεστικός κανονισμός (ΕΕ) 2016/615 της Επιτροπής, της 19ης Απριλίου 2016, σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία

text:
               21.4.2016

               EL

               Επίσημη Εφημερίδα της Ευρωπαϊκής Ένωσης

               L 105/14

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/615 ΤΗΣ ΕΠΙΤΡΟΠΉΣ
   της 19ης Απριλίου 2016
   σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:

               (1)

               Για να εξασφαλιστεί η ενιαία εφαρμογή της συνδυασμένης ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού.

               (2)

               Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της συνδυασμένης ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.

               (3)

               Κατ' εφαρμογή των γενικών αυτών κανόνων, τα εμπορεύματα που περιγράφονται στη στήλη 1 του πίνακα που παρατίθεται στο παράρτημα του παρόντος κανονισμού θα πρέπει να καταταγούν στον κωδικό ΣΟ που εμφαίνεται στη στήλη 2, για τους λόγους που αναφέρονται στη στήλη 3 του εν λόγω πίνακα.

               (4)

               Είναι σκόπιμο να προβλεφθεί ότι ο κάτοχος των δεσμευτικών δασμολογικών πληροφοριών οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό μπορεί να συνεχίσει να τις επικαλείται επί μία ορισμένη χρονική περίοδο, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου (2). Η διάρκεια της εν λόγω προθεσμίας πρέπει να είναι τρίμηνη.

               (5)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη 1 του πίνακα που παρατίθεται στο παράρτημα κατατάσσονται στη συνδυασμένη ονοματολογία στον κωδικό ΣΟ που αναφέρεται στη στήλη 2 του εν λόγω πίνακα.
   Άρθρο 2
   Δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 19 Απριλίου 2016.

            Για την Επιτροπή,

            εξ ονόματος του Προέδρου,

         Stephen QUEST

            Γενικός Διευθυντής Φορολογίας και Τελωνειακής Ένωσης

      (1)  ΕΕ L 256 της 7.9.1987, σ. 1.

      (2)  Κανονισμός (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (ΕΕ L 302 της 19.10.1992, σ. 1).

      ΠΑΡΑΡΤΗΜΑ

                  Περιγραφή των εμπορευμάτων

                  Κατάταξη
                  (κωδικός ΣΟ)

                  Αιτιολογία

                  (1)

                  (2)

                  (3)

                  Συσκευή (αποκαλούμενη «σταθμός σύνδεσης για έξυπνο τηλέφωνο») που αποτελείται από τα ακόλουθα στοιχεία:

                              —

                              έγχρωμη οθόνη υγρών κρυστάλλων (LCD) 29,5 cm

                              —

                              αρθρωτή θήκη με δύο θύρες USB,

                              —

                              πληκτρολόγιο με επιφάνεια αφής,

                              —

                              σταθμό σύνδεσης για έξυπνο τηλέφωνο (smartphone),

                              —

                              υποδοχή ηλεκτρικής τροφοδότησης με τάση που δεν υπερβαίνει τα 1 000  V,

                              —

                              ενσωματωμένα ηχεία.

                        Όταν το έξυπνο τηλέφωνο είναι συνδεδεμένο στον σταθμό, ο συσσωρευτής φορτίζεται και, ταυτόχρονα, η συσκευή λειτουργεί ως μονάδα εισόδου/εξόδου ώστε να εκτελεί όλες τις λειτουργίες του συνδεδεμένου στον σταθμό σύνδεσης έξυπνου τηλεφώνου.
                  Δεδομένου ότι η συσκευή δεν είναι εφοδιασμένη με μετατροπέα σήματος, όλα τα σήματα λαμβάνονται αναλλοίωτα από το έξυπνο τηλέφωνο που είναι συνδεδεμένο στον σταθμό σύνδεσης.
                  Η συσκευή δεν είναι κατάλληλη για σύνδεση με αυτόματη μηχανή επεξεργασίας δεδομένων.

                  8537 10 99

                  Η κατάταξη καθορίζεται από τους γενικούς κανόνες 1, 3γ) και 6 για την ερμηνεία της συνδυασμένης ονοματολογίας και από το κείμενο των κωδικών ΣΟ 8537 , 8537 10  και 8537 10 99 .
                  Η συσκευή είναι σύνθετη μηχανή ικανή να επιτελεί τις λειτουργίες των κλάσεων 8504 , 8518 , 8528  και 8537 . Όλες οι επιμέρους λειτουργίες που εκτελούνται από τα διάφορα συστατικά μέρη της περιλαμβάνονται στις προαναφερθείσες κλάσεις του κεφαλαίου 85. Συνεπώς η κατάταξή της στην κλάση 8543  ως μηχανής και συσκευής ηλεκτρικής που έχει δική της λειτουργία, που δεν κατονομάζεται ούτε περιλαμβάνεται αλλού στο κεφάλαιο 85, αποκλείεται.
                  Δεδομένων των χαρακτηριστικών της συσκευής, καμία από τις λειτουργίες της δεν θεωρείται ότι συνιστά την κύρια λειτουργία της συσκευής υπό την έννοια της σημείωσης 3 του μέρους XVI.
                  Κατά συνέπεια, πρέπει να καταταχθεί στην τελευταία κατά σειρά αρίθμησης κλάση.
                  Η συσκευή πρέπει επομένως να καταταχθεί στον κωδικό ΣΟ 8537 10 99  ως άλλος πίνακας, πλαίσιο, κονσόλα, αναλόγιο, κιβώτιο (στο οποίο περιλαμβάνεται και το ερμάριο για αριθμητικούς χειρισμούς) και άλλη βάση για τον έλεγχο του ρεύματος για τάση που δεν υπερβαίνει τα 1 000  V.


title: Εκτελεστικός κανονισμός (ΕΕ) αριθ. 636/2013 της Επιτροπής, της 1ης Ιουλίου 2013 , σχετικά με την έγκριση του χηλικού συμπλόκου ψευδαργύρου-μεθειονίνης (1:2) ως πρόσθετης ύλης ζωοτροφών για όλα τα ζωικά είδη  Κείμενο που παρουσιάζει ενδιαφέρον για τον ΕΟΧ

text:
               2.7.2013

               EL

               Επίσημη Εφημερίδα της Ευρωπαϊκής Ένωσης

               L 183/3

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 636/2013 ΤΗΣ ΕΠΙΤΡΟΠΉΣ
   της 1ης Ιουλίου 2013
   σχετικά με την έγκριση του χηλικού συμπλόκου ψευδαργύρου-μεθειονίνης (1:2) ως πρόσθετης ύλης ζωοτροφών για όλα τα ζωικά είδη
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 9 παράγραφος 2,
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 1831/2003 προβλέπει τη χορήγηση αδείας για τη χρήση πρόσθετων υλών στη διατροφή των ζώων, καθώς και τους όρους και τις διαδικασίες για τη χορήγηση της εν λόγω άδειας.

               (2)

               Η μεθειονίνη-ψευδάργυρος, τεχνικώς καθαρή, εγκρίθηκε χωρίς χρονικό περιορισμό, σύμφωνα με την οδηγία 82/471/ΕΟΚ του Συμβουλίου, της 30ής Ιουνίου 1982, σχετικά με ορισμένα προϊόντα τα οποία χρησιμοποιούνται στη διατροφή των ζώων (2), ως αμινοξύ για χρήση σε μηρυκαστικά με την οδηγία 88/485/ΕΟΚ της Επιτροπής (3). Η εν λόγω πρόσθετη ύλη ζωοτροφών καταχωρίστηκε στη συνέχεια στο μητρώο πρόσθετων υλών ζωοτροφών της Ευρωπαϊκής Ένωσης ως υφιστάμενο προϊόν, σύμφωνα με το άρθρο 10 παράγραφος 1 του κανονισμού (ΕΚ) αριθ. 1831/2003.

               (3)

               Σύμφωνα με το άρθρο 7 του κανονισμού (ΕΚ) αριθ. 1831/2003, υποβλήθηκε αίτηση για νέα χρήση ως ένωση ιχνοστοιχείων για χρήση για όλα τα ζωικά είδη, με το αίτημα η εν λόγω πρόσθετη ύλη να ταξινομηθεί στην κατηγορία πρόσθετων υλών «διατροφικές πρόσθετες ύλες». Η εν λόγω αίτηση συνοδευόταν από τα στοιχεία και τα έγγραφα που απαιτούνται βάσει του άρθρου 7 παράγραφος 3 του κανονισμού (ΕΚ) αριθ. 1831/2003.

               (4)

               Στη γνώμη που εξέδωσε η Ευρωπαϊκή Αρχή για την Ασφάλεια των Τροφίμων («η Αρχή») στις 11 Δεκεμβρίου 2012 (4) κατέληγε στο συμπέρασμα ότι η μεθειονίνη-ψευδάργυρος, υπό τους προτεινόμενους όρους χρήσης, δεν έχει δυσμενείς επιδράσεις στην υγεία των ζώων, στην υγεία του ανθρώπου ή στο περιβάλλον και ότι μπορεί να θεωρηθεί πραγματική πηγή ψευδαργύρου για όλα τα ζωικά είδη. Η Αρχή δεν θεωρεί ότι υπάρχει ανάγκη θέσπισης ειδικών απαιτήσεων παρακολούθησης μετά τη διάθεση στην αγορά. Η Αρχή επαλήθευσε, επίσης, την έκθεση σχετικά με τη μέθοδο ανάλυσης της πρόσθετης ύλης ζωοτροφών στις ζωοτροφές, η οποία υποβλήθηκε από το εργαστήριο αναφοράς το οποίο συστάθηκε με τον κανονισμό (ΕΚ) αριθ. 1831/2003.

               (5)

               Σύμφωνα με τον χαρακτηρισμό της πρόσθετης ύλης από την Αρχή και τις συμπληρωματικές πληροφορίες από τον αιτούντα η κατάλληλη ονομασία του προϊόντος είναι χηλικό σύμπλοκο ψευδαργύρου-μεθειονίνης (1:2).

               (6)

               Από την αξιολόγηση του εν λόγω παρασκευάσματος διαπιστώνεται ότι πληρούνται οι όροι έγκρισης που προβλέπονται στο άρθρο 5 του κανονισμού (ΕΚ) αριθ. 1831/2003. Συνεπώς, θα πρέπει να εγκριθεί η χρήση της εν λόγω πρόσθετης ύλης, όπως προσδιορίζεται στο παράρτημα του παρόντος κανονισμού.

               (7)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παρασκεύασμα που παρατίθεται στο παράρτημα, το οποίο ανήκει στην κατηγορία πρόσθετων υλών «διατροφικές πρόσθετες ύλες» και στη λειτουργική ομάδα «ενώσεις ιχνοστοιχείων», εγκρίνεται ως πρόσθετη ύλη που μπορεί να χρησιμοποιείται στη διατροφή των ζώων υπό τους όρους που παρατίθενται στο εν λόγω παράρτημα.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 1 Ιουλίου 2013.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 268 της 18.10.2003, σ. 29.

      (2)  ΕΕ L 213 της 21.7.1982, σ. 8.

      (3)  ΕΕ L 239 της 30.8.1988, σ. 36.

      (4)  EFSA Journal 2013· 11(1):3038.

      ΠΑΡΑΡΤΗΜΑ

                  Αριθμός ταυτοποίησης της πρόσθετης ύλης

                  Επωνυμία του κατόχου της άδειας

                  Πρόσθετη ύλη

                  Σύνθεση, χημικός τύπος, περιγραφή, αναλυτική μέθοδος

                  Είδος ή κατηγορία ζώου

                  Μέγιστη ηλικία

                  Ελάχιστη περιεκτικότητα

                  Μέγιστη περιεκτικότητα

                  Λοιπές διατάξεις

                  Λήξη της περιόδου ισχύος της άδειας

                  Μέγιστη περιεκτικότητα του συστατικού (Zn) σε mg/kg της πλήρους ζωοτροφής με περιεκτικότητα σε υγρασία 12 %

                     Κατηγορία διατροφικών πρόσθετων υλών. Λειτουργική ομάδα: ενώσεις ιχνοστοιχείων

                  3b611

                  —

                  Χηλικό σύμπλοκο ψευδαργύρου-μεθειονίνης (1: 2)

                                 Χαρακτηρισμός της πρόσθετης ύλης

                              Σκόνη με ελάχιστη περιεκτικότητα 78 % DL-μεθιονίνη και περιεκτικότητα σε ψευδάργυρο μεταξύ 17,5 % και 18,5 %

                                 Χαρακτηρισμός της δραστικής ουσίας

                              χηλικό σύμπλοκο ψευδάργυρου-μεθειονίνης: ψευδάργυρος-μεθειονίνη 1:2 (Zn(Met)2)
                              Χημικός τύπος: C10H20N2O4S2Zn
                              Αριθμός CAS: 151214-86-7

                                 Αναλυτικές μέθοδοι
                                  (1)

                                          Για τον ποσοτικό προσδιορισμό της μεθειονίνης στην πρόσθετη ύλη ζωοτροφών:

                                                      —

                                                      ISO/CD 17180: χρωματογραφία ανταλλαγής ιόντων μέθοδος με παραγώγιση μετά τη στήλη και φωτομετρική ή φθοριομετρική ανίχνευση.

                                          Για τον προσδιορισμό του ολικού ψευδαργύρου στην πρόσθετη ύλη και στα προμείγματα:

                                                      —

                                                      EN 15510: επαγωγικά συζευγμένο πλάσμα — φασματομετρία ατομικής εκπομπής (ICP-AES), ή

                                                      —

                                                      CEN/TS 15621: επαγωγικά συζευγμένο πλάσμα — φασματομετρία ατομικής εκπομπής (ICP-AES), κατόπιν χώνευσης υπό πίεση.

                                          Για τον ποσοτικό προσδιορισμό του ολικού ψευδαργύρου στις ζωοτροφές:

                                                      —

                                                      Κανονισμός (ΕΚ) αριθ. 152/2009 της Επιτροπής (2) — φασματομετρία ατομικής απορρόφησης (ΦΑΑ)· ή

                                                      —

                                                      EN 15510: επαγωγικά συζευγμένο πλάσμα — φασματομετρία ατομικής εκπομπής (ICP-AES)· ή

                                                      —

                                                      CEN/TS 15621: επαγωγικά συζευγμένο πλάσμα — φασματομετρία ατομικής εκπομπής (ICP-AES), κατόπιν χώνευσης υπό πίεση.

                  Όλα τα είδη

                  —

                  Ζώα συντροφιάς: 250 (συνολικά)
                  Ψάρια: 200 (συνολικά)
                  Λοιπά είδη: 150 (συνολικά)
                  Πλήρη και συμπληρωματικά υποκατάστατα γάλακτος: 200 (συνολικά)

                              1.

                              Η πρόσθετη ύλη μπορεί να ενσωματωθεί σε ζωοτροφές υπό μορφή προμείγματος.

                              2.

                              Για την ασφάλεια των χρηστών: μέσα προστασίας της αναπνοής, γυαλιά και γάντια ασφαλείας κατά τον χειρισμό.

                              3.

                              Η συμβολή της πρόσθετης ύλης στη διαιτητική προμήθεια με μεθειονίνη θα πρέπει να ληφθεί υπόψη.

                  22 Ιουλίου 2023

         (1)  Πληροφορίες σχετικά με τις αναλυτικές μεθόδους διατίθενται στην ακόλουθη διεύθυνση του εργαστηρίου αναφοράς: http://irmm.jrc.ec.europa.eu/EURLs/EURL_feed_additives/authorisation/evaluation_reports/Pages/index.aspx

         (2)  ΕΕ L 54 της 26.2.2009, σ. 1.


title: Εκτελεστικός κανονισμός (ΕΕ) 2015/2011 της Επιτροπής, της 11ης Νοεμβρίου 2015, για τον καθορισμό εκτελεστικών τεχνικών προτύπων όσον αφορά τους καταλόγους των περιφερειακών κυβερνήσεων και τοπικών αρχών, τα ανοίγματα έναντι των οποίων θα αντιμετωπίζονται ως ανοίγματα έναντι της κεντρικής κυβέρνησης σύμφωνα με την οδηγία 2009/138/ΕΚ του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ)

text:
               12.11.2015

               EL

               Επίσημη Εφημερίδα της Ευρωπαϊκής Ένωσης

               L 295/3

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/2011 ΤΗΣ ΕΠΙΤΡΟΠΉΣ
   της 11ης Νοεμβρίου 2015
   για τον καθορισμό εκτελεστικών τεχνικών προτύπων όσον αφορά τους καταλόγους των περιφερειακών κυβερνήσεων και τοπικών αρχών, τα ανοίγματα έναντι των οποίων θα αντιμετωπίζονται ως ανοίγματα έναντι της κεντρικής κυβέρνησης σύμφωνα με την οδηγία 2009/138/ΕΚ του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2009/138/ΕΚ του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με την ανάληψη και την άσκηση δραστηριοτήτων ασφάλισης και αντασφάλισης (Φερεγγυότητα II) (1), και ιδίως το άρθρο 109α παράγραφος 2 στοιχείο α),
   Εκτιμώντας τα ακόλουθα:

               (1)

               Οι κατάλογοι των περιφερειακών κυβερνήσεων και τοπικών αρχών, τα ανοίγματα έναντι των οποίων δέον όπως αντιμετωπίζονται ως ανοίγματα έναντι της κεντρικής κυβέρνησης σύμφωνα με την οδηγία 2009/138/ΕΚ, έχουν σημασία για τον υπολογισμό της ενότητας κινδύνου αγοράς και της ενότητας κινδύνου αθέτησης αντισυμβαλλομένου της τυποποιημένης μεθόδου για τις κεφαλαιακές απαιτήσεις φερεγγυότητας.

               (2)

               Κατά περίπτωση, οι περιφερειακές κυβερνήσεις και οι τοπικές αρχές που περιλαμβάνονται στους εν λόγω καταλόγους θα πρέπει να ταξινομούνται ανά είδος, λαμβανομένων υπόψη των όρων που καθορίζονται στο άρθρο 85 του κατ' εξουσιοδότηση κανονισμού (ΕΕ) 2015/35 της Επιτροπής (2).

               (3)

               Οι εποπτικές αρχές έχουν παράσχει σχετικές πληροφορίες όσον αφορά τις συγκεκριμένες εξουσίες άντλησης εσόδων και τις υφιστάμενες θεσμικές ρυθμίσεις βάσει του εθνικού δικαίου σε σχέση με τις περιφερειακές κυβερνήσεις και τις τοπικές αρχές εντός της δικαιοδοσίας τους και όσον αφορά τον βαθμό στον οποίο οι εν λόγω κυβερνήσεις και αρχές συμμορφώνονται με τις απαιτήσεις που ορίζονται στο άρθρο 109α παράγραφος 2 στοιχείο α) της οδηγίας 2009/138/ΕΚ.

               (4)

               Ο παρών κανονισμός βασίζεται στα σχέδια εκτελεστικών τεχνικών προτύπων που υπέβαλε η Ευρωπαϊκή Αρχή Ασφαλίσεων και Επαγγελματικών Συντάξεων στην Επιτροπή.

               (5)

               Η Ευρωπαϊκή Αρχή Ασφαλίσεων και Επαγγελματικών Συντάξεων διεξήγαγε ανοικτές δημόσιες διαβουλεύσεις όσον αφορά τα σχέδια εκτελεστικών τεχνικών προτύπων στα οποία βασίζεται ο παρών κανονισμός, ανέλυσε τα ενδεχόμενα συναφή κόστη και τις ωφέλειες και ζήτησε τη γνώμη της ομάδας συμφεροντούχων ασφαλίσεων και αντασφαλίσεων που έχει συσταθεί σύμφωνα με το άρθρο 37 του κανονισμού (ΕΕ) αριθ. 1094/2010 του Ευρωπαϊκού Κοινοβουλίου και του Συμβουλίου (3),

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Κατάλογοι περιφερειακών κυβερνήσεων και τοπικών αρχών
   Οι ακόλουθες περιφερειακές κυβερνήσεις και τοπικές αρχές θεωρούνται οντότητες τα ανοίγματα έναντι των οποίων πρόκειται να αντιμετωπίζονται ως ανοίγματα έναντι της κεντρικής κυβέρνησης της περιοχής δικαιοδοσίας στην οποία είναι εγκατεστημένες, όπως αναφέρεται στο άρθρο 109α παράγραφος 2 στοιχείο α) της οδηγίας 2009/138/ΕΚ:

               1)

               στην Αυστρία: κάθε «Land» ή «Gemeinde»·

               2)

               στο Βέλγιο: κάθε «communauté» ή «gemeenschap», «région» ή «gewest», «province» ή «provincie», ή «commune» ή «gemeente»·

               3)

               στη Δανία: κάθε «region» ή «kommune»·

               4)

               στη Φινλανδία: κάθε «kaupunki» ή «stad», «kunta» ή «kommun», ή η «Ahvenanmaan maakunta» ή η «Landskapet Åland»·

               5)

               στη Γαλλία: κάθε«région», «département» ή«commune»·

               6)

               στη Γερμανία: κάθε«Land», «Gemeindeverband» ή«Gemeinde»·

               7)

               στο Λιχτενστάιν: κάθε«Gemeinde»·

               8)

               στη Λιθουανία: κάθε «savivaldybė»·

               9)

               στο Λουξεμβούργο: κάθε «commune»·

               10)

               στις Κάτω Χώρες: κάθε «provincie», «waterschap» ή «gemeente»·

               11)

               στην Πολωνία: κάθε«województwo», «związek powiatów», «powiat», «związek międzygminny», «gmina», ή η«miasto stołeczne Warszawa»·

               12)

               στην Πορτογαλία: η«Região Autónoma dos Açores» ή η«Região Autónoma da Madeira»·

               13)

               στην Ισπανία: κάθε«comunidad autónoma» ή«corporación local»·

               14)

               στη Σουηδία: κάθε «region», «landsting» ή «kommun»·

               15)

               στο Ηνωμένο Βασίλειο: το «Scottish Parliament», η «National Assembly for Wales» ή η «Northern Ireland Assembly».

         Άρθρο 2
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Νοεμβρίου 2015.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 335 της 17.12.2009, σ. 1.

      (2)  Κατ' εξουσιοδότηση κανονισμός (ΕΕ) 2015/35 της Επιτροπής, της 10ης Οκτωβρίου 2014, για τη συμπλήρωση της οδηγίας 2009/138/ΕΚ του Ευρωπαϊκού Κοινοβουλίου και του Συμβουλίου σχετικά με την ανάληψη και την άσκηση δραστηριοτήτων ασφάλισης και αντασφάλισης (Φερεγγυότητα II) (ΕΕ L 12 της 17.1.2015, σ. 1).

      (3)  Κανονισμός (ΕΕ) αριθ. 1094/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, για τη σύσταση Ευρωπαϊκής Εποπτικής Αρχής (Ευρωπαϊκή Αρχή Ασφαλίσεων και Επαγγελματικών Συντάξεων), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/79/ΕΚ της Επιτροπής (ΕΕ L 331 της 15.12.2010, σ. 48).


title: Εκτελεστικός κανονισμός (ΕΕ) αριθ. 384/2011 της Επιτροπής, της 18ης Απριλίου 2011 , σχετικά με τον καθορισμό των κατ’ αποκοπή τιμών κατά την εισαγωγή για τον προσδιορισμό της τιμής εισόδου ορισμένων οπωροκηπευτικών

text:
               19.4.2011

               EL

               Επίσημη Εφημερίδα της Ευρωπαϊκής Ένωσης

               L 103/102

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 384/2011 ΤΗΣ ΕΠΙΤΡΟΠΉΣ
   της 18ης Απριλίου 2011
   σχετικά με τον καθορισμό των κατ’ αποκοπή τιμών κατά την εισαγωγή για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1),
   Έχοντας υπόψη τον κανονισμό (ΕΚ) αριθ. 1580/2007 της Επιτροπής, της 21ης Δεκεμβρίου 2007, για τη θέσπιση κανόνων εφαρμογής των κανονισμών (ΕΚ) αριθ. 2200/96, (ΕΚ) αριθ. 2201/96 και (ΕΚ) αριθ. 1182/2007 του Συμβουλίου στον τομέα των οπωροκηπευτικών (2), και ιδίως το άρθρο 138 παράγραφος 1,
   Εκτιμώντας τα ακόλουθα:
   Ο κανονισμός (ΕΚ) αριθ. 1580/2007 προβλέπει, κατ’ εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ’ αποκοπή τιμών κατά την εισαγωγή από τρίτες χώρες, για τα προϊόντα και τις περιόδους που ορίζονται στο παράρτημα XV μέρος A, του εν λόγω κανονισμού,
   ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ’ αποκοπή τιμές κατά την εισαγωγή που αναφέρονται στο άρθρο 138 του κανονισμού (ΕΚ) αριθ. 1580/2007 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει στις 19 Απριλίου 2011.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 18 Απριλίου 2011.

            Για την Επιτροπή, εξ ονόματος του Προέδρου,

         José Manuel SILVA RODRÍGUEZ

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 299 της 16.11.2007, σ. 1.

      (2)  ΕΕ L 350 της 31.12.2007, σ. 1.

      ΠΑΡΑΡΤΗΜΑ
      Κατ’ αποκοπή τιμές κατά την εισαγωγή για τον προσδιορισμό της τιμής εισόδου ορισμένων οπωροκηπευτικών

                  (EUR/100 kg)

                  Κωδικός ΣΟ

                  Κωδικός των τρίτων χωρών (1)

                  Κατ’ αποκοπή τιμή κατά την εισαγωγή

                  0702 00 00

                  EG

                  74,4

                  JO

                  68,6

                  MA

                  58,4

                  TN

                  117,8

                  TR

                  103,1

                  ZZ

                  84,5

                  0707 00 05

                  AL

                  52,2

                  EG

                  152,2

                  TR

                  140,7

                  ZZ

                  115,0

                  0709 90 70

                  MA

                  82,8

                  TR

                  113,5

                  ZA

                  13,0

                  ZZ

                  69,8

                  0805 10 20

                  EG

                  48,9

                  IL

                  74,2

                  MA

                  47,9

                  TN

                  47,9

                  TR

                  72,0

                  ZZ

                  58,2

                  0805 50 10

                  EG

                  53,5

                  TR

                  47,7

                  ZZ

                  50,6

                  0808 10 80

                  AR

                  79,4

                  BR

                  74,3

                  CA

                  114,9

                  CL

                  81,8

                  CN

                  104,9

                  MK

                  47,7

                  NZ

                  114,4

                  US

                  123,4

                  UY

                  57,7

                  ZA

                  82,0

                  ZZ

                  88,1

                  0808 20 50

                  AR

                  83,0

                  CL

                  121,5

                  CN

                  70,7

                  ZA

                  87,4

                  ZZ

                  90,7

         (1)  Ονοματολογία των χωρών που ορίζεται από τον κανονισμό (ΕΚ) αριθ. 1833/2006 της Επιτροπής (ΕΕ L 354 της 14.12.2006, σ. 19). Ο κωδικός «ZZ» αντιπροσωπεύει «άλλες χώρες καταγωγής».


title: Εκτελεστικός κανονισμός (ΕΕ) 2016/38 της Επιτροπής, της 14ης Ιανουαρίου 2016, για την τροποποίηση του κανονισμού (ΕΚ) αριθ. 555/2008 όσον αφορά το ανώτατο όριο για τις προκαταβολές για τη στήριξη των επενδύσεων και της καινοτομίας στο πλαίσιο των εθνικών προγραμμάτων στήριξης στον αμπελοοινικό τομέα

text:
               16.1.2016

               EL

               Επίσημη Εφημερίδα της Ευρωπαϊκής Ένωσης

               L 11/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/38 ΤΗΣ ΕΠΙΤΡΟΠΉΣ
   της 14ης Ιανουαρίου 2016
   για την τροποποίηση του κανονισμού (ΕΚ) αριθ. 555/2008 όσον αφορά το ανώτατο όριο για τις προκαταβολές για τη στήριξη των επενδύσεων και της καινοτομίας στο πλαίσιο των εθνικών προγραμμάτων στήριξης στον αμπελοοινικό τομέα
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1) και ειδικότερα το άρθρο 54 στοιχεία β) και στ),
   Εκτιμώντας τα ακόλουθα:

               (1)

               Τα άρθρα 19 παράγραφος 2 και 20γ παράγραφος 2 του κανονισμού (ΕΚ) αριθ. 555/2008 της Επιτροπής (2) προβλέπουν για την οικονομική διαχείριση της στήριξης που παρέχεται για τις επενδύσεις και την καινοτομία στο πλαίσιο των εθνικών προγραμμάτων στήριξης στον αμπελοοινικό τομέα. Οι εν λόγω διατάξεις θέτουν το ανώτατο όριο των προκαταβολών στο 50 % για τα οικονομικά έτη 2013, 2014 και 2015, όσον αφορά τα επενδυτικά μέτρα και για τα οικονομικά έτη 2014 και 2015 όσον αφορά τα μέτρα στον τομέα της καινοτομίας. Η προσωρινή αυτή αύξηση, συγκρινόμενη με το κανονικό ανώτατο όριο του 20 %, πρέπει να εξακολουθήσει να εφαρμόζεται κατά τη διάρκεια του 2016, ούτως ώστε να διευκολυνθεί η εφαρμογή των εν λόγω μέτρων με δεδομένη τη δύσκολη οικονομική κατάσταση που εξακολουθεί να υπάρχει σε πολλά κράτη μέλη.

               (2)

               Συνεπώς, ο κανονισμός (ΕΚ) αριθ. 555/2008 πρέπει να τροποποιηθεί αναλόγως.

               (3)

               Προκειμένου να εξασφαλιστεί η συνέχεια των όρων σε ό,τι αφορά τις προκαταβολές τις σχετικές με τα επενδυτικά μέτρα και τα μέτρα στον τομέα της καινοτομίας και προκειμένου να αποκλειστεί κάθε διάκριση μεταξύ των δικαιούχων, ο παρών κανονισμός θα πρέπει να εφαρμοστεί από την 1η Ιανουαρίου 2016.

               (4)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 555/2008 τροποποιείται ως εξής:

               1)

               Στο άρθρο 19 παράγραφος 2, το δεύτερο εδάφιο αντικαθίσταται από το ακόλουθο κείμενο:
               «Το ύψος της προκαταβολής δεν υπερβαίνει το 20 % της δημόσιας ενίσχυσης που συνδέεται με την επένδυση, η δε πληρωμή της εξαρτάται από την παροχή τραπεζικής εγγύησης ή ισοδύναμης εγγύησης, η οποία αντιστοιχεί στο 110 % του ποσού της προκαταβολής. Ωστόσο, σε περίπτωση επενδύσεων για τις οποίες η ατομική απόφαση χορήγησης στήριξης λαμβάνεται το 2013, το 2014, το 2015 ή το 2016, το ύψος της προκαταβολής δύναται να αυξηθεί μέχρι ποσοστού 50 % της δημόσιας ενίσχυσης που συνδέεται με τη συγκεκριμένη επένδυση. Για τους σκοπούς του άρθρου 23 του κατ' εξουσιοδότηση κανονισμού (ΕΕ) αριθ. 907/2014 της Επιτροπής (3), το συνολικό ποσό της προκαταβολής πρέπει να έχει δαπανηθεί για την υλοποίηση της σχετικής εργασίας εντός διετίας από της πληρωμής του.

                  (3)  Κατ' εξουσιοδότηση κανονισμός (ΕΕ) αριθ. 907/2014 της Επιτροπής, της 11ης Μαρτίου 2014, για τη συμπλήρωση του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, όσον αφορά τους οργανισμούς πληρωμών και άλλους οργανισμούς, τη δημοσιονομική διαχείριση, την εκκαθάριση λογαριασμών, τις εγγυήσεις και τη χρήση του ευρώ (ΕΕ L 255 της 28.8.2014, σ. 18).»."

               2)

               Στο άρθρο 20γ παράγραφος 2, το δεύτερο εδάφιο αντικαθίσταται από το ακόλουθο κείμενο:
               «Το ύψος της προκαταβολής δεν υπερβαίνει το 20 % της δημόσιας ενίσχυσης που συνδέεται με την επένδυση στην καινοτομία, η δε πληρωμή της εξαρτάται από την παροχή τραπεζικής εγγύησης ή ισοδύναμης εγγύησης, η οποία αντιστοιχεί στο 110 % του ποσού της προκαταβολής. Ωστόσο, σε περίπτωση επενδύσεων στην καινοτομία, για τις οποίες η ατομική απόφαση χορήγησης στήριξης λαμβάνεται το 2014, το 2015 ή το 2016, το ύψος της προκαταβολής δύναται να αυξηθεί μέχρι ποσοστού 50 % της δημόσιας ενίσχυσης που συνδέεται με τη συγκεκριμένη επένδυση. Για τους σκοπούς του άρθρου 23 του κατ' εξουσιοδότηση κανονισμού (ΕΕ) αριθ. 907/2014, το συνολικό ποσό της προκαταβολής πρέπει να έχει δαπανηθεί για την υλοποίηση της σχετικής εργασίας εντός διετίας από της πληρωμής του.».

         Άρθρο 2
   Έναρξη ισχύος και εφαρμογή
   Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2016.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 14 Ιανουαρίου 2016.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 347 της 20.12.2013, σ. 671.

      (2)  Κανονισμός (ΕΚ) αριθ. 555/2008 της Επιτροπής, της 27ης Ιουνίου 2008, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 479/2008 του Συμβουλίου για την κοινή οργάνωση της αμπελοοινικής αγοράς όσον αφορά τα προγράμματα στήριξης, τις συναλλαγές με τρίτες χώρες, το δυναμικό παραγωγής και τους ελέγχους στον αμπελοοινικό τομέα (ΕΕ L 170 της 30.6.2008, σ. 1).


title: Εκτελεστικός κανονισμός (ΕΕ) 2016/1089 της Επιτροπής, της 5ης Ιουλίου 2016, για την έγκριση του οξειδίου του χαλκού (Ι) ως υπάρχουσας δραστικής ουσίας για χρήση σε βιοκτόνα του τύπου προϊόντων 21 (Κείμενο που παρουσιάζει ενδιαφέρον για τον ΕΟΧ)

text:
               6.7.2016

               EL

               Επίσημη Εφημερίδα της Ευρωπαϊκής Ένωσης

               L 180/25

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/1089 ΤΗΣ ΕΠΙΤΡΟΠΉΣ
   της 5ης Ιουλίου 2016
   για την έγκριση του οξειδίου του χαλκού (Ι) ως υπάρχουσας δραστικής ουσίας για χρήση σε βιοκτόνα του τύπου προϊόντων 21
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1), και ιδίως το άρθρο 89 παράγραφος 1 τρίτο εδάφιο,
   Εκτιμώντας τα ακόλουθα:

               (1)

               Ο κατ' εξουσιοδότηση κανονισμός (ΕΕ) αριθ. 1062/2014 της Επιτροπής (2) θεσπίζει κατάλογο των υπαρχουσών δραστικών ουσιών που πρέπει να αξιολογηθούν για την πιθανή τους έγκριση για χρήση σε βιοκτόνα. Στον κατάλογο αυτό περιλαμβάνεται το οξείδιο του χαλκού (Ι).

               (2)

               Το οξείδιο του χαλκού (Ι) αξιολογήθηκε για χρήση στον τύπο προϊόντων 21, συντηρητικά μεμβρανών, όπως ορίζεται στο παράρτημα V του κανονισμού (ΕΕ) αριθ. 528/2012.

               (3)

               Η Γαλλία ορίστηκε ως αρμόδια αρχή αξιολόγησης και υπέβαλε έκθεση αξιολόγησης, μαζί με τις συστάσεις της στις 31 Οκτωβρίου 2014.

               (4)

               Σύμφωνα με το άρθρο 7 παράγραφος 2 του κατ' εξουσιοδότηση κανονισμού (ΕΕ) αριθ. 1062/2014, η γνώμη του Ευρωπαϊκού Οργανισμού Χημικών Προϊόντων διατυπώθηκε στις 9 Δεκεμβρίου 2015 από την επιτροπή βιοκτόνων, αφού ελήφθησαν υπόψη τα συμπεράσματα της αρμόδιας αρχής αξιολόγησης.

               (5)

               Σύμφωνα με την εν λόγω γνώμη, τα βιοκτόνα που χρησιμοποιούνται για τους τύπους προϊόντων 21 και περιέχουν οξείδιο του χαλκού (Ι) μπορεί να αναμένεται να πληρούν τις απαιτήσεις του άρθρου 19 παράγραφος 1 στοιχείο β) του κανονισμού (ΕΕ) αριθ. 528/2012, υπό την προϋπόθεση ότι τηρούνται ορισμένοι όροι σχετικά με τη χρήση τους.

               (6)

               Ωστόσο, το αν θα γίνουν αποδεκτοί οι κίνδυνοι που συνδέονται με τη χρήση αντιρρυπαντικών επιχρισμάτων, καθώς και η καταλληλότητα των προτεινόμενων μέτρων άμβλυνσης, θα πρέπει ωστόσο να επαληθευτούν περαιτέρω. Για να διευκολυνθεί, κατά τον χρόνο της ανανέωσης των εγκρίσεων των υφιστάμενων αντιρρυπαντικών δραστικών ουσιών, η εξέταση και σύγκριση των κινδύνων και των πλεονεκτημάτων των εν λόγω ουσιών καθώς και των εφαρμοζόμενων μέτρων άμβλυνσης του κινδύνου, η ημερομηνία λήξης της έγκρισης αυτών των ουσιών θα πρέπει να είναι η ίδια.

               (7)

               Συνεπώς, είναι σκόπιμο να εγκριθεί η ουσία οξείδιο του χαλκού (Ι) για χρήση σε βιοκτόνα του τύπου προϊόντων 21, με την επιφύλαξη της συμμόρφωσης με ορισμένες προδιαγραφές και όρους.

               (8)

               Θα πρέπει να προβλέπεται ένα εύλογο χρονικό διάστημα πριν από την έγκριση δραστικής ουσίας, ώστε να παρέχεται η δυνατότητα στα ενδιαφερόμενα μέρη να λάβουν τα αναγκαία προπαρασκευαστικά μέτρα για την ικανοποίηση των νέων απαιτήσεων.

               (9)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής βιοκτόνων,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Η ουσία οξείδιο του χαλκού (Ι) εγκρίνεται ως δραστική ουσία προς χρήση σε βιοκτόνα του τύπου προϊόντων 21, με την επιφύλαξη των ειδικών διατάξεων και όρων που καθορίζονται στο παράρτημα.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 5 Ιουλίου 2016.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 167 της 27.6.2012, σ. 1.

      (2)  Κατ' εξουσιοδότηση κανονισμός (ΕΕ) αριθ. 1062/2014 της Επιτροπής, της 4ης Αυγούστου 2014, σχετικά με το πρόγραμμα εργασιών για τη συστηματική εξέταση όλων των υπαρχουσών δραστικών ουσιών που περιέχονται σε βιοκτόνα τα οποία αναφέρονται στον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου (ΕΕ L 294 της 10.10.2014, σ. 1).

      ΠΑΡΑΡΤΗΜΑ

                  Κοινή ονομασία

                  Ονομασία IUPAC
                  Αριθμοί αναγνώρισης

                  Ελάχιστος βαθμός καθαρότητας της δραστικής ουσίας (1)

                  Ημερομηνία έγκρισης

                  Ημερομηνία λήξης της έγκρισης

                  Τύπος προϊόντων

                  Ειδικοί όροι

                  Οξείδιο του χαλκού (Ι)

                  Ονομασία IUPAC:
                  Οξείδιο του χαλκού (Ι)
                  Αριθ. ΕΚ: 215-270-7
                  Αριθ. CAS: 1317-39-1

                  94,2 % w/w

                  1η Ιανουαρίου 2018

                  31 Δεκεμβρίου 2025

                  21

                  Κατά την αξιολόγηση του προϊόντος αποδίδεται ιδιαίτερη προσοχή στους τρόπους έκθεσης, στους κινδύνους και στην αποτελεσματικότητα που σχετίζονται με χρήσεις οι οποίες καλύπτονται από την αίτηση χορήγησης άδειας, αλλά δεν εξετάστηκαν στο πλαίσιο της εκτίμησης των κινδύνων της δραστικής ουσίας σε ενωσιακό επίπεδο.
                  Σε περίπτωση που τα προϊόντα που περιέχουν την ουσία οξείδιο του χαλκού (Ι) στη συνέχεια εγκρίνονται για χρήση από μη επαγγελματίες χρήστες, τα πρόσωπα που διαθέτουν προϊόντα που περιέχουν την ουσία οξείδιο του χαλκού (Ι) στην αγορά για μη επαγγελματίες χρήστες διασφαλίζουν ότι τα προϊόντα παρέχονται με κατάλληλα γάντια.
                  Για τα βιοκτόνα, οι άδειες υπόκεινται στους ακόλουθους όρους:

                              1.

                              Για τους βιομηχανικούς ή τους επαγγελματίες χρήστες καθορίζονται ασφαλείς επιχειρησιακές διαδικασίες και κατάλληλα οργανωτικά μέτρα. Τα προϊόντα χρησιμοποιούνται με κατάλληλα μέσα ατομικής προστασίας, αν δεν είναι εφικτός ο περιορισμός της έκθεσης σε αποδεκτά επίπεδα με άλλα μέσα.

                              2.

                              Οι ετικέτες και, εφόσον παρέχονται, οι οδηγίες χρήσης πρέπει να αναφέρουν ότι τα παιδιά πρέπει να απομακρύνονται έως ότου στεγνώσουν οι κατεργασμένες επιφάνειες.

                              3.

                              Οι ετικέτες και, εφόσον παρέχονται, τα δελτία δεδομένων ασφαλείας των εγκεκριμένων προϊόντων αναφέρουν ότι οι δραστηριότητες εφαρμογής, συντήρησης και επισκευής εκτελούνται σε περίκλειστους χώρους ή σε στεγανές σκληρές επιφάνειες με προστατευτικό τοίχωμα ή σε έδαφος που καλύπτεται με αδιάβροχο υλικό, ώστε να αποτρέπονται οι απώλειες και να ελαχιστοποιούνται οι εκπομπές ρύπων στο περιβάλλον, καθώς και να επιτυγχάνεται η συλλογή των ενδεχόμενων προϊόντων διαρροής ή αποβλήτων που περιέχουν την ουσία οξείδιο του χαλκού (Ι) για επαναχρησιμοποίηση ή απόρριψη.

                              4.

                              Για τα προϊόντα που ενδέχεται να αφήσουν κατάλοιπα σε τρόφιμα ή ζωοτροφές, θα πρέπει να ελέγχεται η ανάγκη καθορισμού νέων ή η τροποποίηση των υφιστάμενων ανώτατων ορίων καταλοίπων (ΑΟΚ) σύμφωνα με τον κανονισμό (ΕΚ) αριθ. 470/2009 του Ευρωπαϊκού Κοινοβουλίου και του Συμβουλίου (2) ή τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου (3) και να λαμβάνονται κατάλληλα μέτρα μετριασμού του κινδύνου, ώστε να εξασφαλίζεται ότι δεν υπερβαίνονται τα ισχύοντα ΑΟΚ.

         (1)  Η καθαρότητα που εμφανίζεται στη στήλη αυτή είναι ο ελάχιστος βαθμός καθαρότητας της δραστικής ουσίας που χρησιμοποιήθηκε για την αξιολόγηση σύμφωνα με το άρθρο 89 παράγραφος 1 του κανονισμού (ΕΕ) αριθ. 528/2012. Η δραστική ουσία στο προϊόν που διατίθεται στην αγορά μπορεί να είναι ίσης ή διαφορετικής καθαρότητας, αν έχει αποδειχθεί τεχνικά ισοδύναμη με την αξιολογηθείσα δραστική ουσία.

         (2)  Κανονισμός (ΕΚ) αριθ. 470/2009 του Ευρωπαϊκού Κοινοβουλίου και του Συμβουλίου, της 6ης Μαΐου 2009, για θέσπιση κοινοτικών διαδικασιών για τον καθορισμό ορίων καταλοίπων των φαρμακολογικά δραστικών ουσιών στα τρόφιμα ζωικής προέλευσης, για την κατάργηση του κανονισμού (ΕΟΚ) αριθ. 2377/90 του Συμβουλίου και τροποποίηση της οδηγίας 2001/82/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 726/2004 του Ευρωπαϊκού Κοινοβουλίου και του Συμβουλίου (ΕΕ L 152 της 16.6.2009, σ. 11).

         (3)  Κανονισμός (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (ΕΕ L 70 της 16.3.2005, σ. 1).


title: Εκτελεστικός κανονισμός (ΕΕ) αριθ. 673/2012 του Συμβουλίου, της 23ης Ιουλίου 2012 , για την εφαρμογή του άρθρου 32 παράγραφος 1 του κανονισμού (ΕΕ) αριθ. 36/2012 σχετικά με περιοριστικά μέτρα λόγω της κατάστασης στη Συρία

text:
               24.7.2012

               EL

               Επίσημη Εφημερίδα της Ευρωπαϊκής Ένωσης

               L 196/8

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 673/2012 ΤΟΥ ΣΥΜΒΟΥΛΊΟΥ
   της 23ης Ιουλίου 2012
   για την εφαρμογή του άρθρου 32 παράγραφος 1 του κανονισμού (ΕΕ) αριθ. 36/2012 σχετικά με περιοριστικά μέτρα λόγω της κατάστασης στη Συρία
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 36/2012 του Συμβουλίου (1) και ειδικότερα το άρθρο 32 παράγραφος 1,
   Εκτιμώντας τα ακόλουθα:

               (1)

               Στις 18 Ιανουαρίου 2012, το Συμβούλιο εξέδωσε τον κανονισμό (ΕΕ) αριθ. 36/2012.

               (2)

               Λόγω της σοβαρότητας της κατάστασης στη Συρία και σύμφωνα με την εκτελεστική απόφαση 2012/424/ΚΕΠΠΑ του Συμβουλίου της 23ης Ιουλίου 2012 για την εφαρμογή της απόφασης 2011/782/ΚΕΠΠΑ του Συμβουλίου σχετικά με περιοριστικά μέτρα κατά της Συρίας (2), θα πρέπει να συμπεριληφθούν και νέα πρόσωπα και οντότητες στον κατάλογο των φυσικών και νομικών προσώπων, οντοτήτων και οργανισμών που υπόκεινται σε περιοριστικά μέτρα, ως έχει στο Παράρτημα ΙΙ του κανονισμού (ΕΕ) αριθ. 36/2012.

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα πρόσωπα και οι οντότητες που παρατίθενται στο παράρτημα του παρόντος κανονισμού προστίθενται στον κατάλογο που παρατίθεται στο παράρτημα ΙΙ του κανονισμού (ΕΕ) αριθ. 36/2012.
   Άρθρο 2
   Ο κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 23 Ιουλίου 2012.

            Για το Συμβούλιο

            Η Πρόεδρος

         C. ASHTON

      (1)  ΕΕ L 16 της 19.1.2012, σ. 1.

      (2)  Βλέπε σ. 81 της παρούσας Επίσημης Εφημερίδας.

      ΠΑΡΑΡΤΗΜΑ

         Πρόσωπα και οντότητες που αναφέρονται στο άρθρο 1

         Πρόσωπα

                  Ονοματεπώνυμο

                  Αναγνωριστικά στοιχεία

                  Λόγοι

                  Ημερομηνία καταχώρισης

                  1.

                  Ταξίαρχος
                  Sha’afiq Masa

                  Διευθυντής του τμήματος 215 (Δαμασκός) της Υπηρεσίας Πληροφοριών του Στρατού. Υπεύθυνος για βασανισμούς κρατούμενων αντιφρονούντων. Συμμετέχει στην καταστολή του άμαχου πληθυσμού.

                  24.7.2012

                  2.

                  Ταξίαρχος
                  Burhan Qadour

                  Διευθυντής του τμήματος 291 (Δαμασκός) της Υπηρεσίας Πληροφοριών του Στρατού. Υπεύθυνος για βασανισμούς κρατούμενων αντιφρονούντων.

                  24.7.2012

                  3.

                  Ταξίαρχος
                  Salah Hamad

                  Αναπληρωτής διευθυντής του τμήματος 291 της Υπηρεσίας Πληροφοριών του Στρατού. Υπεύθυνος για βασανισμούς κρατούμενων αντιφρονούντων.

                  24.7.2012

                  4.

                  Ταξίαρχος Muhammad
                  (ή Mohammed) Khallouf (γνωστός και ως Abou Ezzat)

                  Διευθυντής του τμήματος 235 («Παλαιστίνη») (Δαμασκός) της Υπηρεσίας Πληροφοριών του Στρατού, που βρίσκεται στο κέντρο του κατασταλτικού στρατιωτικού μηχανισμού. Συμμετέχει άμεσα στην καταστολή των αντιφρονούντων. Υπεύθυνος για βασανισμούς κρατούμενων αντιφρονούντων.

                  24.7.2012

                  5.

                  Υποστράτηγος Riad al-Ahmed

                  Διευθυντής του τμήματος Λαοδίκειας της Υπηρεσίας Πληροφοριών του Στρατού. Υπεύθυνος για βασανισμούς και δολοφονίες κρατούμενων αντιφρονούντων.

                  24.7.2012

                  6.

                  Ταξίαρχος
                  Abdul Salam Fajr Mahmoud

                  Διευθυντής του τμήματος Bab Touma (Δαμασκός) της Υπηρεσίας Πληροφοριών του Στρατού. Υπεύθυνος για βασανισμούς κρατούμενων αντιφρονούντων.

                  24.7.2012

                  7.

                  Ταξίαρχος
                  Jawdat al-Ahmed

                  Διευθυντής του τμήματος Homs της Υπηρεσίας Πληροφοριών της Αεροπορίας. Υπεύθυνος για βασανισμούς κρατούμενων αντιφρονούντων.

                  24.7.2012

                  8.

                  Συνταγματάρχης
                  Qusay Mihoub

                  Διευθυντής του τμήματος Deraa της Υπηρεσίας Πληροφοριών της Αεροπορίας (αποσπάσθηκε από τη Δαμασκό στην Deraa όταν άρχισαν οι διαδηλώσεις στην πόλη αυτή). Υπεύθυνος για βασανισμούς κρατούμενων αντιφρονούντων.

                  24.7.2012

                  9.

                  Συνταγματάρχης
                  Suhail Al-Abdullah

                  Διευθυντής του τμήματος Λαοδίκειας της Υπηρεσίας Πληροφοριών της Αεροπορίας. Υπεύθυνος για βασανισμούς κρατούμενων αντιφρονούντων.

                  24.7.2012

                  10.

                  Ταξίαρχος
                  Khudr Khudr

                  Διευθυντής του τμήματος Λαοδίκειας της Υπηρεσίας Γενικών Πληροφοριών. Υπεύθυνος για βασανισμούς κρατούμενων αντιφρονούντων.

                  24.7.2012

                  11.

                  Ταξίαρχος
                  Ibrahim Ma’ala

                  Διευθυντής του τμήματος 285 (Δαμασκός) της Υπηρεσίας Γενικών Πληροφοριών (αντικατέστησε τον ταξίαρχο Hussam Fendi στο τέλος του 2011). Υπεύθυνος για βασανισμούς κρατούμενων αντιφρονούντων.

                  24.7.2012

                  12.

                  Ταξίαρχος
                  Firas Al-Hamed

                  Διευθυντής του τμήματος 318 (Homs) της Υπηρεσίας Γενικών Πληροφοριών. Υπεύθυνος για βασανισμούς κρατούμενων αντιφρονούντων.

                  24.7.2012

                  13.

                  Ταξίαρχος
                  Hussam Luqa

                  Διευθυντής, από τον Απρίλιο του 2012, του τμήματος Homs της Διεύθυνσης Πολιτικής Ασφάλειας (διαδέχεται τον ταξίαρχο Nasr al-Ali). Υπεύθυνος για βασανισμούς κρατούμενων αντιφρονούντων.

                  24.7.2012

                  14.

                  Ταξίαρχος
                  Taha Taha

                  Υπεύθυνος εγκαταστάσεων του τμήματος Λαοδίκειας της Διεύθυνσης Πολιτικής Ασφάλειας. Υπεύθυνος για βασανισμούς κρατούμενων αντιφρονούντων.

                  24.7.2012

                  15.

                  Ταξίαρχος
                  Nasr al-Ali

                  Υπεύθυνος εγκαταστάσεων, από τον Απρίλιο του 2012 (πρώην διευθυντής του τμήματος Homs), του τμήματος Deraa της Διεύθυνσης Πολιτικής Ασφάλειας. Υπεύθυνος για βασανισμούς κρατούμενων αντιφρονούντων.

                  24.7.2012

                  16.

                  Bassel Bilal

                  Αστυνομικός στην κεντρική φυλακή του Idlib. Συμμετείχε άμεσα σε βασανισμούς κρατούμενων αντιφρονούντων στην κεντρική φυλακή του Idlib.

                  24.7.2012

                  17.

                  Ahmad Kafan

                  Αστυνομικός στην κεντρική φυλακή του Idlib. Συμμετείχε άμεσα σε βασανισμούς κρατούμενων αντιφρονούντων στην κεντρική φυλακή του Idlib.

                  24.7.2012

                  18.

                  Bassam al-Misri

                  Αστυνομικός στην κεντρική φυλακή του Idlib. Συμμετείχε άμεσα σε βασανισμούς κρατούμενων αντιφρονούντων στην κεντρική φυλακή του Idlib.

                  24.7.2012

                  19.

                  Ahmed al-Jarroucheh

                  Ημερομηνία γέννησης: 1957

                  Διευθυντής του τμήματος εξωτερικού της Υπηρεσίας Γενικών Πληροφοριών (τμήματος 279). Με την ιδιότητά του αυτή είναι υπεύθυνος του μηχανισμού γενικών πληροφοριών στις πρεσβείες της Συρίας. Συμμετέχει άμεσα στην καταστολή των αντιφρονούντων από τις συριακές αρχές και είναι ιδίως αρμόδιος για την καταστολή της συριακής αντιπολίτευσης στο εξωτερικό.

                  24.7.2012

                  20.

                  Michel Kassouha
                  (γνωστός και ως Ahmed Salem, γνωστός και ως Ahmed Salem Hassan)

                  Ημερομηνία γέννησης: 1η Φεβρουαρίου 1948

                  Μέλος των συριακών υπηρεσιών ασφαλείας από την αρχή της δεκαετίας του1970, εμπλέκεται στην καταστολή των αντιφρονούντων στη Γαλλία και τη Γερμανία. Από το Μάρτιο του 2006 είναι υπεύθυνος σχέσεων του τμήματος 273 της Υπηρεσίας Γενικών Πληροφοριών της Συρίας. Ιστορικό στέλεχος, ανήκει στο περιβάλλον του διευθυντή της Υπηρεσίας Γενικών Πληροφοριών Ali Mamlouk, ενός από τα κύρια στελέχη του καθεστώτος στον τομέα της ασφάλειας, ως προς τον οποίο ισχύουν περιοριστικά μέτρα της ΕΕ από τις 9 Μαΐου 2011. Υποστηρίζει άμεσα την καταστολή των αντιφρονούντων από το καθεστώς και είναι ιδίως αρμόδιος για την καταστολή της συριακής αντιπολίτευσης στο εξωτερικό.

                  24.7.2012

                  21.

                  Στρατηγός Ghassan Jaoudat Ismail

                  Ημερομηνία γέννησης: 1960
                  Τόπος καταγωγής: Derikich, περιφέρεια Tartous.

                  Υπεύθυνος του τμήματος αποστολών της Υπηρεσίας Πληροφοριών της Αεροπορίας, το οποίο διαχειρίζεται, σε συνεργασία με το τμήμα ειδικών επιχειρήσεων, τις επίλεκτες δυνάμεις της Υπηρεσίαs Πληροφοριών της Αεροπορίας, οι οποίες διαδραματίζουν σημαντικό ρόλο στην καταστολή των αντιφρονούντων από το καθεστώς. Με την ιδιότητά του αυτή, ο Ghassan Jaoudat Ismail είναι ένας από τους στρατιωτικούς υπευθύνους που εφαρμόζουν άμεσα την καταστολή των αντιφρονούντων από το καθεστώς.

                  24.7.2012

                  22.

                  Στρατηγός Amer al-Achi (γνωστός και ως Amis al Ashi, γνωστός και ως Ammar Aachi, γνωστός και ως Amer Ashi)

                  Απόφοιτος της σχολής πολέμου του Χαλεπίου, προϊστάμενος του τμήματος πληροφοριών της Υπηρεσίας Πληροφοριών της Αεροπορίας (από το 2012), ανήκει στο περιβάλλον του Daoud Rajah, Υπουργού Άμυνας της Συρίας. Λόγω των καθηκόντων του στην Υπηρεσία Πληροφοριών της Αεροπορίας, ο Amer al- Achi εμπλέκεται στην καταστολή της συριακής αντιπολίτευσης.

                  24.7.2012

                  23.

                  Στρατηγός Mohammed Ali Nasr (ή Mohammed Ali Naser)

                  Ημερομηνία γέννησης: γύρω στο 1964

                  Ανήκει στο περιβάλλον του Maher al-Assad, μικρότερου αδελφού του Προέδρου. Σταδιοδρόμησε κυρίως στη Δημοκρατική Φρουρά. Το 2010 εντάχθηκε στο τμήμα εσωτερικού (ή τμήμα 251) της Υπηρεσίας Γενικών Πληροφοριών, που είναι αρμόδιο για την καταστολή της αντιπολίτευσης. Ως ένας από τους κύριους υπευθύνους του τμήματος αυτού, ο στρατηγός Mohammed Ali συμμετέχει άμεσα στην καταστολή των αντιφρονούντων.

                  24.7.2012

                  24.

                  Στρατηγός Issam Hallaq

                  Αρχηγός επιτελείου της Αεροπορίας από το 2010. Επικεφαλής των εναέριων επιχειρήσεων κατά των αντιφρονούντων.

                  24.7.2012

                  25.

                  Ezzedine Ismael

                  Ημερομηνία γέννησης: μέσα της δεκαετίας του 1940 (πιθανώς το 1947).
                  Τόπος γέννησης: Bastir. Περιφέρεια Jableh.

                  Απότακτος στρατηγός και ιστορικό στέλεχος της Υπηρεσίας Πληροφοριών της Αεροπορίας, της οποίας ήταν επικεφαλής στις αρχές της δεκαετίας του 2000. Διορίσθηκε σύμβουλος σε θέματα πολιτικής και ασφάλειας του Προέδρου το 2006. Ως σύμβουλος σε θέματα πολιτικής και ασφάλειας του σύριου Προέδρου, ο Ezzedine Ismael εμπλέκεται στην πολιτική καταστολής που εφαρμόζει το καθεστώς κατά των αντιφρονούντων.

                  24.7.2012

                  26.

                  Samir Joumaa (γνωστός και ως Abou Sami)

                  Ημερομηνία γέννησης: γύρω στο 1962

                  Είναι εδώ και 20 χρόνια περίπου διευθυντής του γραφείου του Mohammad Nassif Kheir Bek, ενός από τους κύριους συμβούλους του Bachar al-Assad σε θέματα ασφάλειας (επισήμως ασκεί καθήκοντα αναπληρωτή του Αντιπροέδρου Farouk al-Chareh). Το γεγονός ότι ο Samir Joumaa ανήκει στο περιβάλλον του Bachar al-Asad και του Mohammed Nassif Kheir Bek σημαίνει ότι εμπλέκεται στην πολιτική καταστολής που εφαρμόζει το καθεστώς κατά των αντιφρονούντων.

                  24.7.2012

         Οντότητες

                  Ονομασία

                  Αναγνωριστικά σ394678τοιχεία

                  Λόγοι

                  Ημερομηνία καταχώρισης

                  1.

                  Drex Technologies S.A.

                  Ημερομηνία συστάσεως 4 Ιουλίου 2000
                  Αριθμός συστάσεως 394678
                  Διευθυντής Rami Makhlouf
                  Εγγεγραμμένος πράκτορας: MossacK Fonseca & Co (BVI) Ltd

                  Η Drex Technologies ανήκει πλήρως στην κατοχή του Rami Makhlouf, ως προς τον οποίο ισχύουν κυρώσεις της ΕΕ λόγω παροχής οικονομικής στήριξης στο συριακό καθεστώς. Ο Rami Makhlouf χρησιμοποιεί την Drex Technologies προς διευκόλυνση και διαχείριση των διεθνών χρηματοοικονομικών συμμετοχών του, περιλαμβανομένου πλειοψηφικού μεριδίου μετοχικού κεφαλαίου στη SyriaTel, την οποία η ΕΕ έχει καταχωρίσει ήδη, επίσης για το λόγο ότι παρέχει οικονομική στήριξη στο συριακό καθεστώς.

                  24.7.2012

                  2.

                  Cotton Marketing Organisation

                              Διεύθυνση: Bab Al-Faraj P.O. Box 729, Alep

                              Τηλ.: +96321 2239495/6/7/8

                              Cmo-aleppo@mail.sy

                              www.cmo.gov.sy

                  Κρατική εταιρεία. Παρέχει οικονομική στήριξη στο συριανό καθεστώς.

                  3.

                  Syrian Arab Airlines (άλλως SAA, άλλως Syrian Air)

                              Al-Mohafazeh Square, P.O. Box 417, Damascus, Syria

                              Τηλ.: +963112240774

                  Κρατική εταιρεία ελεγχόμενη από το καθεστώς. Παρέχει οικονομική στήριξη στο καθεστώς.

                  24.7.2012


title: Εκτελεστικός κανονισμός (ΕΕ) 2016/131 της Επιτροπής, της 1ης Φεβρουαρίου 2016, σχετικά με την έγκριση της ουσίας C(M)IT/MIT (3:1) ως υπάρχουσας δραστικής ουσίας για χρήση σε βιοκτόνα των τύπων προϊόντων 2, 4, 6, 11, 12 και 13 (Κείμενο που παρουσιάζει ενδιαφέρον για τον ΕΟΧ)

text:
               2.2.2016

               EL

               Επίσημη Εφημερίδα της Ευρωπαϊκής Ένωσης

               L 25/48

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/131 ΤΗΣ ΕΠΙΤΡΟΠΉΣ
   της 1ης Φεβρουαρίου 2016
   σχετικά με την έγκριση της ουσίας C(M)IT/MIT (3:1) ως υπάρχουσας δραστικής ουσίας για χρήση σε βιοκτόνα των τύπων προϊόντων 2, 4, 6, 11, 12 και 13
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1), και ιδίως το άρθρο 89 παράγραφος 1 τρίτο εδάφιο,
   Εκτιμώντας τα ακόλουθα:

               (1)

               Ο κατ' εξουσιοδότηση κανονισμός (ΕΕ) αριθ. 1062/2014 της Επιτροπής (2) θεσπίζει κατάλογο των υπαρχουσών δραστικών ουσιών που πρέπει να αξιολογηθούν για την πιθανή τους έγκριση για χρήση σε βιοκτόνα. Ο εν λόγω κατάλογος περιλαμβάνει την ουσία C(M)IT/MIT (3:1).

               (2)

               Η ουσία C(M)IT/MIT (3:1) αξιολογήθηκε σύμφωνα με το άρθρο 16 παράγραφος 2 της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου (3) για χρήση στον τύπο προϊόντων 2, απολυμαντικά και λοιπά βιοκτόνα για ιδιωτικούς και δημόσιους χώρους, στον τύπο προϊόντων 4, απολυμαντικά χώρων τροφίμων και ζωοτροφών, στον τύπο προϊόντων 6, συντηρητικά συσκευασμένων ειδών, στον τύπο προϊόντων 11, συντηρητικά για υγρά συστημάτων ψύξης και επεξεργασίας, στον τύπο προϊόντων 12, γλοιοκτόνα, και στον τύπο προϊόντων 13, συντηρητικά υγρών επεξεργασίας μετάλλων, όπως ορίζονται στο παράρτημα V της εν λόγω οδηγίας, που αντιστοιχούν στους τύπους προϊόντων 2, 4, 6, 11, 12 και 13, όπως ορίζονται στο παράρτημα V του κανονισμού (ΕΕ) αριθ. 528/2012.

               (3)

               Αρμόδια αρχή αξιολόγησης ορίστηκε η Γαλλία, η οποία, στις 19 Οκτωβρίου 2011, στις 27 Νοεμβρίου 2012 και στις 22 Απριλίου 2013, υπέβαλε στην Επιτροπή τις εκθέσεις αξιολόγησης, συνοδευόμενες από τις συστάσεις της, σύμφωνα με το άρθρο 14 παράγραφοι 4 και 6 του κανονισμού (ΕΚ) αριθ. 1451/2007 της Επιτροπής (4).

               (4)

               Σύμφωνα με το άρθρο 7 παράγραφος 1 στοιχείο β) του εκτελεστικού κανονισμού (ΕΕ) αριθ. 1062/2014, οι γνώμες του Ευρωπαϊκού Οργανισμού Χημικών Προϊόντων διατυπώθηκαν στις 5 Φεβρουαρίου 2015, 14 Απριλίου 2015 και στις 17 Ιουνίου 2015 από την επιτροπή βιοκτόνων, λαμβανομένων υπόψη των συμπερασμάτων της αρμόδιας αρχής αξιολόγησης.

               (5)

               Σύμφωνα με τις γνώμες αυτές, τα βιοκτόνα που χρησιμοποιούνται για τους τύπους προϊόντων 2, 4, 6, 11, 12 και 13 και περιέχουν C(M)IT/MIT (3:1) αναμένεται να ικανοποιούν τις απαιτήσεις του άρθρου 5 της οδηγίας 98/8/ΕΚ, υπό τον όρο ότι πληρούνται ορισμένοι όροι σχετικά με τη χρήση τους.

               (6)

               Συνεπώς, είναι σκόπιμο να εγκριθεί η ουσία C(M)IT/MIT (3:1) για χρήση σε βιοκτόνα των τύπων προϊόντων 2, 4, 6, 11, 12 και 13, με την επιφύλαξη της συμμόρφωσης με ορισμένες προδιαγραφές και ορισμένους όρους.

               (7)

               Όσον αφορά τη χρήση στον τύπο προϊόντων 4, κατά την αξιολόγηση δεν εξετάστηκε η ενσωμάτωση βιοκτόνων που περιέχουν C(M)IT/MIT (3:1) σε υλικά και αντικείμενα που προορίζονται να έρθουν, άμεσα ή έμμεσα, σε επαφή με τρόφιμα, κατά την έννοια του άρθρου 1 παράγραφος 1 του κανονισμού (ΕΚ) αριθ. 1935/2004 του Ευρωπαϊκού Κοινοβουλίου και του Συμβουλίου (5). Για τα υλικά αυτά ενδέχεται να απαιτείται η θέσπιση ειδικών ορίων μετανάστευσης στα τρόφιμα, όπως αναφέρεται στο άρθρο 5 παράγραφος 1 στοιχείο ε) του εν λόγω κανονισμού. Συνεπώς, η έγκριση δεν θα πρέπει να καλύπτει τη συγκεκριμένη χρήση, εκτός εάν η Επιτροπή έχει θεσπίσει σχετικά όρια ή εάν έχει διαπιστωθεί, δυνάμει του εν λόγω κανονισμού, ότι δεν είναι αναγκαία η θέσπιση τέτοιων ορίων.

               (8)

               Εφόσον η C(M)IT/MIT (3:1) πληροί τα κριτήρια για να ταξινομηθεί ως ευαισθητοποιητική του δέρματος κατηγορίας 1, όπως ορίζεται στο παράρτημα I του κανονισμού (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου (6), τα κατεργασμένα αντικείμενα που έχουν υποβληθεί σε κατεργασία με ή εμπεριέχουν C(M)IT/ΜΙΤ (1:3) θα πρέπει να φέρουν την κατάλληλη επισήμανση όταν διατίθενται στην αγορά.

               (9)

               Πριν από την έγκριση δραστικής ουσίας θα πρέπει να προβλέπεται εύλογο χρονικό διάστημα ώστε να παρέχεται η δυνατότητα στα ενδιαφερόμενα μέρη να λάβουν τα αναγκαία προπαρασκευαστικά μέτρα για την ικανοποίηση των νέων απαιτήσεων.

               (10)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για τα βιοκτόνα,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Εγκρίνεται η C(M)IT/MIT (3:1) ως δραστική ουσία για χρήση σε βιοκτόνα των τύπων προϊόντων 2, 4, 6, 11, 12 και 13, με την επιφύλαξη των προδιαγραφών και των όρων του παραρτήματος.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 1η Φεβρουαρίου 2016.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 167 της 27.6.2012, σ. 1.

      (2)  Κατ' εξουσιοδότηση κανονισμός (ΕΕ) αριθ. 1062/2014 της Επιτροπής, της 4ης Αυγούστου 2014, σχετικά με το πρόγραμμα εργασιών για τη συστηματική εξέταση όλων των υπαρχουσών δραστικών ουσιών που περιέχονται σε βιοκτόνα τα οποία αναφέρονται στον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου (ΕΕ L 294 της 10.10.2014, σ. 1).

      (3)  Οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (ΕΕ L 123 της 24.4.1998, σ. 1).

      (4)  Κανονισμός (ΕΚ) αριθ. 1451/2007 της Επιτροπής, της 4ης Δεκεμβρίου 2007, σχετικά με τη δεύτερη φάση του δεκαετούς προγράμματος εργασιών που αναφέρεται στο άρθρο 16 παράγραφος 2 της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου για τη διάθεση βιοκτόνων στην αγορά (ΕΕ L 325 της 11.12.2007, σ. 3).

      (5)  Κανονισμός (ΕΚ) αριθ. 1935/2004 του Ευρωπαϊκού Κοινοβουλίου και του Συμβουλίου, της 27ης Οκτωβρίου 2004, σχετικά με τα υλικά και αντικείμενα που προορίζονται να έρθουν σε επαφή με τρόφιμα και με την κατάργηση των οδηγιών 80/590/ΕΟΚ και 89/109/ΕΟΚ (ΕΕ L 338 της 13.11.2004, σ. 4).

      (6)  Κανονισμός (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/ΕΟΚ και 1999/45/ΕΚ και την τροποποίηση του κανονισμού (ΕΚ) αριθ. 1907/2006 (ΕΕ L 353 της 31.12.2008, σ. 1).

      ΠΑΡΑΡΤΗΜΑ

                  Κοινή ονομασία

                  Ονομασία IUPAC
                  Αριθμοί αναγνώρισης

                  Ελάχιστος βαθμός καθαρότητας της δραστικής ουσίας (1)

                  Ημερομηνία έγκρισης

                  Ημερομηνία λήξης της έγκρισης

                  Τύπος προϊόντων

                  Ειδικοί όροι

                  C(M)IT/MIT (3:1)

                  Ονομασία IUPAC:
                  Μάζα αντίδρασης 5-χλωρο-2-μεθυλο-2h-ισοθειαζολ-3-όνης, 2-μεθυλο-2h-ισοθειαζολ-3-όνης (3:1)
                  Αριθ. ΕΚ: ά.α.
                  Αριθ. CAS: 55965-84-9

                  579 g/kg (υπολογισμός θεωρητικού ξηρού βάρους).
                  Η δραστική ουσία παρασκευάζεται ως συμπύκνωμα τεχνικής καθαρότητας με διαφορετικούς διαλύτες και σταθεροποιητές.

                  1η Ιουλίου 2017

                  30 Ιουνίου 2027

                  2

                  Κατά την αξιολόγηση του προϊόντος αποδίδεται ιδιαίτερη προσοχή στους τρόπους έκθεσης, στους κινδύνους και στην αποτελεσματικότητα που σχετίζονται με χρήσεις οι οποίες καλύπτονται από την αίτηση χορήγησης άδειας αλλά δεν εξετάστηκαν στο πλαίσιο της εκτίμησης των κινδύνων της δραστικής ουσίας σε ενωσιακό επίπεδο.
                  Οι άδειες για βιοκτόνα προϊόντα υπόκεινται στον ακόλουθο όρο:
                  Για τους επαγγελματίες χρήστες, καθορίζονται ασφαλείς επιχειρησιακές διαδικασίες και κατάλληλα οργανωτικά μέτρα. Τα προϊόντα χρησιμοποιούνται με κατάλληλα μέσα ατομικής προστασίας αν δεν είναι εφικτός ο περιορισμός της έκθεσης σε αποδεκτά επίπεδα με άλλα μέσα.
                  Η διάθεση στην αγορά κατεργασμένων αντικειμένων υπόκειται στον ακόλουθο όρο:
                  Το πρόσωπο που είναι αρμόδιο για τη διάθεση στην αγορά κατεργασμένου αντικειμένου που έχει υποστεί κατεργασία με C(M)IT/MIT (3:1) ή εμπεριέχει C(M)IT/MIT (3:1) διασφαλίζει ότι η ετικέτα του εν λόγω κατεργασμένου αντικειμένου παρέχει τις πληροφορίες που αναφέρονται στο άρθρο 58 παράγραφος 3 δεύτερο εδάφιο του κανονισμού (ΕΕ) αριθ. 528/2012.

                  4

                  Κατά την αξιολόγηση του προϊόντος αποδίδεται ιδιαίτερη προσοχή στους τρόπους έκθεσης, στους κινδύνους και στην αποτελεσματικότητα που σχετίζονται με χρήσεις οι οποίες καλύπτονται από την αίτηση χορήγησης άδειας αλλά δεν εξετάστηκαν στο πλαίσιο της εκτίμησης των κινδύνων της δραστικής ουσίας σε ενωσιακό επίπεδο.
                  Οι άδειες για βιοκτόνα υπόκεινται στους ακόλουθους όρους:

                              1)

                              Για τους επαγγελματίες χρήστες, καθορίζονται ασφαλείς επιχειρησιακές διαδικασίες και κατάλληλα οργανωτικά μέτρα. Τα προϊόντα χρησιμοποιούνται με κατάλληλα μέσα ατομικής προστασίας αν δεν είναι εφικτός ο περιορισμός της έκθεσης σε αποδεκτά επίπεδα με άλλα μέσα.

                              2)

                              Λόγω των κινδύνων που εντοπίστηκαν για τους επαγγελματίες χρήστες, τα βιοκτόνα πρέπει να φορτώνονται με αυτοματοποιημένα συστήματα, εκτός αν είναι δυνατόν να καταδειχθεί ότι είναι εφικτός ο περιορισμός των κινδύνων σε αποδεκτά επίπεδα με άλλα μέσα.

                              3)

                              Για τα προϊόντα που ενδεχομένως συνεπάγονται την παρουσία καταλοίπων στα τρόφιμα ή στις ζωοτροφές, εξακριβώνεται κατά πόσον είναι αναγκαίο να καθοριστούν νέα ανώτατα όρια καταλοίπων (ΑΟΚ) ή να τροποποιηθούν τα υφιστάμενα, σύμφωνα με τον κανονισμό (ΕΚ) αριθ. 470/2009 του Ευρωπαϊκού Κοινοβουλίου και του Συμβουλίου (2) ή τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου (3), και λαμβάνονται τα δέοντα μέτρα άμβλυνσης του κινδύνου, ώστε να αποκλείεται η υπέρβαση των ισχυόντων ΑΟΚ.

                              4)

                              Τα προϊόντα δεν ενσωματώνονται σε υλικά και αντικείμενα που προορίζονται να έρθουν σε επαφή με τρόφιμα, κατά την έννοια του άρθρου 1 παράγραφος 1 του κανονισμού (ΕΚ) αριθ. 1935/2004, εκτός αν η Επιτροπή έχει θεσπίσει ειδικά όρια μετανάστευσης της ουσίας C(M)IT/MIT (3:1) στα τρόφιμα ή αν έχει διαπιστωθεί, δυνάμει του εν λόγω κανονισμού, ότι δεν είναι αναγκαία η θέσπιση τέτοιων ορίων.

                        Η διάθεση στην αγορά αντικειμένων που έχουν υποστεί κατεργασία υπόκειται στον ακόλουθο όρο:
                  Το πρόσωπο που είναι αρμόδιο για τη διάθεση στην αγορά κατεργασμένου αντικειμένου που έχει υποστεί κατεργασία με C(M)IT/MIT (3:1) ή εμπεριέχει C(M)IT/MIT (3:1) διασφαλίζει ότι η ετικέτα του εν λόγω κατεργασμένου αντικειμένου παρέχει τις πληροφορίες που αναφέρονται στο άρθρο 58 παράγραφος 3 δεύτερο εδάφιο του κανονισμού (ΕΕ) αριθ. 528/2012.

                  6

                  Κατά την αξιολόγηση του προϊόντος αποδίδεται ιδιαίτερη προσοχή στους τρόπους έκθεσης, στους κινδύνους και στην αποτελεσματικότητα που σχετίζονται με χρήσεις οι οποίες καλύπτονται από την αίτηση χορήγησης άδειας αλλά δεν εξετάστηκαν στο πλαίσιο της εκτίμησης των κινδύνων της δραστικής ουσίας σε ενωσιακό επίπεδο.
                  Οι άδειες για βιοκτόνα προϊόντα υπόκεινται στους ακόλουθους όρους:

                              1)

                              Για τους βιομηχανικούς ή τους επαγγελματίες χρήστες, πρέπει να καθορίζονται ασφαλείς επιχειρησιακές διαδικασίες και κατάλληλα οργανωτικά μέτρα. Τα προϊόντα χρησιμοποιούνται με κατάλληλα μέσα ατομικής προστασίας αν δεν είναι εφικτός ο περιορισμός της έκθεσης σε αποδεκτά επίπεδα με άλλα μέσα.

                              2)

                              Λαμβανομένων υπόψη των κινδύνων για το περιβάλλον, τα βιοκτόνα δεν χρησιμοποιούνται για τη διατήρηση ρευστών επεξεργασίας χαρτοπολτού και χαρτιού, εκτός αν είναι δυνατόν να καταδειχθεί ότι είναι εφικτός ο περιορισμός των κινδύνων σε αποδεκτά επίπεδα.

                        Η διάθεση στην αγορά κατεργασμένων αντικειμένων υπόκειται στους ακόλουθους όρους:

                              1)

                              Λαμβανομένων υπόψη των κινδύνων που εντοπίστηκαν για την υγεία του ανθρώπου, τα μείγματα που έχουν υποστεί κατεργασία με ή περιλαμβάνουν C(M)IT/MIT (3:1) και διατίθενται στην αγορά για χρήση από το ευρύ κοινό δεν περιέχουν C(M)IT/MIT (3:1) σε συγκέντρωση που να συνεπάγεται ταξινόμηση ως ευαισθητοποιητική του δέρματος, εκτός αν η έκθεση είναι δυνατό να αποφευχθεί με άλλα μέσα εκτός από τη χρήση εξοπλισμού ατομικής προστασίας.

                              2)

                              Λαμβανομένων υπόψη των κινδύνων που εντοπίστηκαν για την υγεία του ανθρώπου, τα υγρά απορρυπαντικά που έχουν υποστεί κατεργασία με ή εμπεριέχουν C(M)IT/ΜΙΤ (3:1) και διατίθενται στην αγορά για χρήση από επαγγελματίες χρήστες δεν περιέχουν C(M)IT/ΜΙΤ (3:1) σε συγκέντρωση που να συνεπάγεται ταξινόμηση ως ευαισθητοποιητική του δέρματος, εκτός αν η έκθεση είναι δυνατό να αποφευχθεί με άλλα μέσα εκτός από τη χρήση εξοπλισμού ατομικής προστασίας.

                              3)

                              Λαμβανομένων υπόψη των κινδύνων που εντοπίστηκαν για την υγεία του ανθρώπου, τα μείγματα που έχουν υποστεί κατεργασία με ή εμπεριέχουν C(M)IT/ΜΙΤ (3:1), εκτός από τα υγρά απορρυπαντικά, και διατίθενται στην αγορά για χρήση από επαγγελματίες χρήστες δεν περιέχουν C(M)IT/ΜΙΤ (3:1) σε συγκέντρωση που να συνεπάγεται ταξινόμηση ως ευαισθητοποιητική του δέρματος, εκτός αν είναι δυνατό να αποφευχθεί η έκθεση, μεταξύ άλλων με τη χρήση εξοπλισμού ατομικής προστασίας.

                              4)

                              Το πρόσωπο που είναι αρμόδιο για τη διάθεση στην αγορά κατεργασμένου αντικειμένου που έχει υποστεί κατεργασία με C(M)IT/MIT (3:1) ή εμπεριέχει C(M)IT/MIT (3:1) διασφαλίζει ότι η ετικέτα του εν λόγω κατεργασμένου αντικειμένου παρέχει τις πληροφορίες που αναφέρονται στο άρθρο 58 παράγραφος 3 δεύτερο εδάφιο του κανονισμού (ΕΕ) αριθ. 528/2012.

                  11

                  Κατά την αξιολόγηση του προϊόντος αποδίδεται ιδιαίτερη προσοχή στους τρόπους έκθεσης, στους κινδύνους και στην αποτελεσματικότητα που σχετίζονται με χρήσεις οι οποίες καλύπτονται από την αίτηση χορήγησης άδειας αλλά δεν εξετάστηκαν στο πλαίσιο της εκτίμησης των κινδύνων της δραστικής ουσίας σε ενωσιακό επίπεδο.
                  Οι άδειες για βιοκτόνα υπόκεινται στους ακόλουθους όρους:

                              1)

                              Για τους επαγγελματίες χρήστες, καθορίζονται ασφαλείς επιχειρησιακές διαδικασίες και κατάλληλα οργανωτικά μέτρα. Τα προϊόντα χρησιμοποιούνται με κατάλληλα μέσα ατομικής προστασίας αν δεν είναι εφικτός ο περιορισμός της έκθεσης σε αποδεκτά επίπεδα με άλλα μέσα.

                              2)

                              Λαμβανομένων υπόψη των κινδύνων που εντοπίστηκαν για το περιβάλλον, δεν χορηγείται άδεια σε προϊόντα για τη συντήρηση ρευστών για φωτογραφικές επεξεργασίες, για τη συντήρηση διαλυμάτων, για την επεξεργασία ξύλου και για τη χρήση σε μεγάλα ανοικτά συστήματα ψύξης με ανακυκλοφορία, εκτός αν είναι δυνατόν να καταδειχθεί ότι είναι εφικτός ο περιορισμός των κινδύνων σε αποδεκτά επίπεδα.

                              3)

                              Λαμβανομένων υπόψη των κινδύνων που εντοπίστηκαν για το περιβάλλον, και, εκτός αν είναι δυνατόν να καταδειχθεί ότι είναι εφικτός ο περιορισμός των κινδύνων σε αποδεκτό επίπεδο, στις ετικέτες και, εφόσον παρέχονται, στα δελτία δεδομένων ασφαλείας των προϊόντων αναφέρεται ότι:

                                          α)

                                          Για χρήση σε μικρά ανοικτά συστήματα ψύξης με ανακυκλοφορία, εφαρμόζονται μέτρα άμβλυνσης του κινδύνου ώστε να μειώνεται η άμεση μόλυνση του εδάφους με την εναπόθεση μέσω του αέρα.

                                          β)

                                          Για χρήσεις διαφορετικές από τις αναφερόμενες στον όρο 2), η έκλυση λυμάτων από τις εγκαταστάσεις πρέπει να κατευθύνεται σε εγκατάσταση επεξεργασίας λυμάτων.

                        Η διάθεση στην αγορά κατεργασμένων αντικειμένων υπόκειται στον ακόλουθο όρο:
                  Το πρόσωπο που είναι αρμόδιο για τη διάθεση στην αγορά κατεργασμένου αντικειμένου που έχει υποστεί κατεργασία με C(M)IT/MIT (3:1) ή εμπεριέχει C(M)IT/MIT (3:1) διασφαλίζει ότι η ετικέτα του εν λόγω κατεργασμένου αντικειμένου παρέχει τις πληροφορίες που αναφέρονται στο άρθρο 58 παράγραφος 3 δεύτερο εδάφιο του κανονισμού (ΕΕ) αριθ. 528/2012.

                  12

                  Κατά την αξιολόγηση του προϊόντος αποδίδεται ιδιαίτερη προσοχή στους τρόπους έκθεσης, στους κινδύνους και στην αποτελεσματικότητα που σχετίζονται με χρήσεις οι οποίες καλύπτονται από την αίτηση χορήγησης άδειας αλλά δεν εξετάστηκαν στο πλαίσιο της εκτίμησης των κινδύνων της δραστικής ουσίας σε ενωσιακό επίπεδο.
                  Οι άδειες για βιοκτόνα προϊόντα υπόκεινται στους ακόλουθους όρους:

                              1)

                              Για τους επαγγελματίες χρήστες, καθορίζονται ασφαλείς επιχειρησιακές διαδικασίες και κατάλληλα οργανωτικά μέτρα. Τα προϊόντα χρησιμοποιούνται με κατάλληλα μέσα ατομικής προστασίας αν δεν είναι εφικτός ο περιορισμός της έκθεσης σε αποδεκτά επίπεδα με άλλα μέσα.

                              2)

                              Λόγω των κινδύνων που εντοπίστηκαν για το περιβάλλον, απαγορεύεται να χρησιμοποιούνται τα προϊόντα σε υπεράκτιες εγκαταστάσεις, εκτός αν μπορεί να αποδειχθεί ότι οι κίνδυνοι για το περιβάλλον μπορούν να μειωθούν σε αποδεκτό επίπεδο.

                              3)

                              Λαμβανομένων υπόψη των κινδύνων που εντοπίστηκαν για την υγεία του ανθρώπου, οι ετικέτες ή τα δελτία δεδομένων ασφαλείας των προϊόντων για τα οποία χορηγείται άδεια για υπεράκτιες εγκαταστάσεις πρέπει να αναφέρουν ότι η ιλύς γεώτρησης δεν περιέχει C(M)IT/MIT (3:1) σε συγκέντρωση που συνεπάγεται ταξινόμηση ως ευαισθητοποιητική του δέρματος, εκτός αν μπορούν να καθιερωθούν ασφαλείς επιχειρησιακές διαδικασίες και κατάλληλα οργανωτικά μέτρα για τους εργαζομένους.

                              4)

                              Λαμβανομένων υπόψη των κινδύνων που εντοπίστηκαν για το περιβάλλον, οι ετικέτες και τα δελτία δεδομένων ασφαλείας των εγκεκριμένων προϊόντων για χρήση σε εργοστάσια παραγωγής χαρτιού πρέπει να αναφέρουν την ανάγκη κατάλληλης αραίωσης των βιομηχανικών αποβλήτων που διοχετεύονται από τις εγκαταστάσεις στα υδατορεύματα μετά τη μηχανική/χημική κατεργασία ή μετά από κατεργασία σε μονάδα επεξεργασίας λυμάτων, εκτός αν είναι δυνατόν να καταδειχθεί ότι είναι εφικτός ο περιορισμός των κινδύνων σε αποδεκτά επίπεδα με άλλα μέσα.

                        Η διάθεση στην αγορά αντικειμένων που έχουν υποστεί κατεργασία υπόκειται στον ακόλουθο όρο:
                  Το πρόσωπο που είναι αρμόδιο για τη διάθεση στην αγορά κατεργασμένου αντικειμένου που έχει υποστεί κατεργασία με C(M)IT/MIT (3:1) ή εμπεριέχει C(M)IT/MIT (3:1) διασφαλίζει ότι η ετικέτα του εν λόγω κατεργασμένου αντικειμένου παρέχει τις πληροφορίες που αναφέρονται στο άρθρο 58 παράγραφος 3 δεύτερο εδάφιο του κανονισμού (ΕΕ) αριθ. 528/2012.

                  13

                  Κατά την αξιολόγηση του προϊόντος αποδίδεται ιδιαίτερη προσοχή στους τρόπους έκθεσης, στους κινδύνους και στην αποτελεσματικότητα που σχετίζονται με χρήσεις οι οποίες καλύπτονται από την αίτηση χορήγησης άδειας αλλά δεν εξετάστηκαν στο πλαίσιο της εκτίμησης των κινδύνων της δραστικής ουσίας σε ενωσιακό επίπεδο.
                  Οι άδειες για βιοκτόνα προϊόντα υπόκεινται στους ακόλουθους όρους:

                              1)

                              Για τους επαγγελματίες χρήστες, καθορίζονται ασφαλείς επιχειρησιακές διαδικασίες και κατάλληλα οργανωτικά μέτρα. Τα προϊόντα χρησιμοποιούνται με κατάλληλα μέσα ατομικής προστασίας αν δεν είναι εφικτός ο περιορισμός της έκθεσης σε αποδεκτά επίπεδα με άλλα μέσα.

                              2)

                              Λόγω των κινδύνων που εντοπίστηκαν για τους επαγγελματίες χρήστες, η φόρτωση προϊόντων σε υγρά επεξεργασίας μετάλλων είναι ημιαυτόματη ή αυτόματη, εκτός αν είναι δυνατόν να καταδειχθεί ότι είναι εφικτός ο περιορισμός των κινδύνων σε αποδεκτά επίπεδα με άλλα μέσα.

                              3)

                              Λόγω των κινδύνων που εντοπίστηκαν για τους επαγγελματίες χρήστες, οι ετικέτες και, εφόσον παρέχονται, τα δελτία δεδομένων ασφαλείας αναφέρουν ότι τα προϊόντα δεν πρέπει να χρησιμοποιηθούν σε υγρά επεξεργασίας μετάλλων σε μια συγκέντρωση που συνεπάγεται ταξινόμηση ως ευαισθητοποιητική του δέρματος, εκτός αν είναι δυνατόν να καταδειχθεί ότι είναι εφικτός ο περιορισμός των κινδύνων σε αποδεκτά επίπεδα με άλλα μέσα.

                        Η διάθεση στην αγορά κατεργασμένων αντικειμένων υπόκειται στον ακόλουθο όρο:
                  Το πρόσωπο που είναι αρμόδιο για τη διάθεση στην αγορά κατεργασμένου αντικειμένου που έχει υποστεί κατεργασία με C(M)IT/MIT (3:1) ή εμπεριέχει C(M)IT/MIT (3:1) διασφαλίζει ότι η ετικέτα του εν λόγω κατεργασμένου αντικειμένου παρέχει τις πληροφορίες που αναφέρονται στο άρθρο 58 παράγραφος 3 δεύτερο εδάφιο του κανονισμού (ΕΕ) αριθ. 528/2012.

         (1)  Η καθαρότητα που εμφαίνεται στη στήλη αυτή είναι ο ελάχιστος βαθμός καθαρότητας της δραστικής ουσίας που χρησιμοποιήθηκε για την αξιολόγηση η οποία πραγματοποιήθηκε σύμφωνα με το άρθρο 16 παράγραφος 2 της οδηγίας 98/8/ΕΚ. Η δραστική ουσία στο προϊόν που διατίθεται στην αγορά μπορεί να είναι ίσης ή διαφορετικής καθαρότητας αν έχει αποδειχθεί τεχνικά ισοδύναμη με την αξιολογηθείσα δραστική ουσία.

         (2)  Κανονισμός (ΕΚ) αριθ. 470/2009 του Ευρωπαϊκού Κοινοβουλίου και του Συμβουλίου, της 6ης Μαΐου 2009, για θέσπιση κοινοτικών διαδικασιών για τον καθορισμό ορίων καταλοίπων των φαρμακολογικά δραστικών ουσιών στα τρόφιμα ζωικής προέλευσης, για την κατάργηση του κανονισμού (ΕΟΚ) αριθ. 2377/90 του Συμβουλίου και τροποποίηση της οδηγίας 2001/82/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 726/2004 του Ευρωπαϊκού Κοινοβουλίου και του Συμβουλίου (ΕΕ L 152 της 16.6.2009, σ. 11).

         (3)  Κανονισμός (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (ΕΕ L 70 της 16.3.2005, σ. 1).